APMM tumpas cubaan seludup minyak petrol ke Thailand

KUALA PERLIS, 12 Mei- Agensi Penguatkuasaan Maritim Malaysia (APMM) Zon Kuala Perlis mematahkan cubaan sindiket penyeludupan minyak petrol ke negara jiran menerusi penahanan sebuah bot fiber semalam.Pengarah APMM Zon Maritim Kuala Perlis, Komander Maritim Mohd Hashim Mat Zain berkata, bot berkenaan yang dikemudi oleh seorang tekong lelaki berumur 31 tahun itu ditahan pada jarak 1.1 batu nautika barat pantai Pulau Ketam pada pukul 6.45 petang semalam.Mohd Hashim berkata suspek yang menyedari kehadiran pihak berkuasa sebelum itu cuba untuk melarikan diri ke perairan Thailand, namun tidak berjaya selepas botnya berjaya dipintas anggota penguat kuasa APMM."Pemeriksaan lanjut telah menemukan 14 tong berisi 350 liter petrol dengan nilai RM2,100 setiap satu disembunyikan di dalam tempat simpanan ikan."Selain itu, turut ditemukan satu tong gas memasak dengan anggaran nilai RM180 yang dipercayai cuba diseludup keluar ke negara jiran," katanya dalam satu kenyataan hari ini.Mohd Hashim berkata nilai keseluruhan rampasan termasuk bot, enjin sangkut, minyak petrol dan tong gas memasak dianggarkan RM17,280.Beliau berkata suspek dan semua hasil rampasan turut dibawa ke jeti Zon Maritim Kuala Perlis untuk diserahkan kepada pegawai penyiasat bagi tindakan selanjutnya."Modus operandi bot tersebut adalah menggunakan bot fiber dan enjin sangkut dengan menyembunyikan barangan di tempat simpanan ikan.

"Sindiket seperti ini menyeludup keluar barang-barang kawalan seperti minyak petrol, minyak masak, tepung dan tong gas memasak dalam kuantiti sedikit, namun kegiatan itu dilakukan secara berulang dalam masa sehari," katanya.Beliau berkata kes disiasat di bawah Seksyen 21 Akta Kawalan Bekalan 1961 dibaca bersama Peraturan 3(1) Peraturan-Peraturan Kawalan Bekalan 1974 kerana memiliki barangan kawalan berjadual dengan niat untuk menjualnya tanpa kebenaran bertulis daripada pengawal bekalan."Pihak yang disabitkan kesalahan boleh dikenakan hukuman denda tidak lebih RM1 juta atau penjara tidak melebihi tiga tahun atau kedua-duanya sekali," katanya.


Tukang cat dan pelajar perempuan rugi RM47,324 tertipu dengan iklan kerja

KANGAR, 13 Mei - Seorang lelaki dan seorang pelajar perempuan mengalami kerugian berjumlah RM47,324 dalam dua kejadian berasingan setelah mereka terpedaya dengan tawaran kerja palsu dalam talian yang menjanjikan pendapatan serta pulangan lumayan, baru-baru ini.Ketua Jabatan Siasatan Jenayah Komersial Kontinjen Perlis Supt Wan Aeidil Wan Abdullah berkata mangsa pertama ialah seorang tukang cat berusia 23 tahun dari Arau yang mengalami kerugian RM39,196, manakala pelajar perempuan berusia 19 tahun itu pula mengalami kerugian RM8,128.Beliau berkata kedua-dua mereka ditipu selepas tertarik dengan tawaran kerja yang diiklankan di laman sosial Facebook, apabila diminta membuat pindahan wang ke beberapa akaun, kononnya termasuk bagi bayaran untuk membuat pembelian beberapa barangan untuk tujuan mendapat komisen.“Polis sedang giat mengesan suspek, dan kedua-dua kes itu disiasat mengikut Seksyen 420 Kanun Keseksaan,” katanya dalam kenyataan hari ini.Wan Aeidil berkata berkata sejak Januari hingga April tahun ini, mangsa penipuan tawaran kerja di Perlis telah melibatkan kerugian berjumlah RM182,829 dan modus operandi yang sering digunakan suspek adalah mengiklankan tawaran kerja menerusi aplikasi Whatsapp, Instagram dan Facebook.“Mangsa yang terpedaya akan menekan pantuan menggunakan logo platform e-dagang dan mendapat arahan membuat pembelian, namun bayaran pula biasanya dibuat menerusi akuan individu yang diberikan oleh suspek dan bukanya menerusi e-dagang,” katanya.Beliau berkata mangsa biasanya dijanjikan bayaran komisen dan pulangan bayaran ke atas pembelian yang dibuat, namun setelah pembelian dibuat, biasanya mangsa tidak menerima apa-apa bayaran yang telah dijanjikan sebelum ini.- BERNAMA

(Ketua Jabatan Siasatan Jenayah Komersial Kontinjen Perlis Supt Wan Aeidil Wan Abdullah)


Hanya individu dalam senarai khas dibenar guna polis pengiring - Hamzah

KUALA LUMPUR, 11 Mei- Hanya individu dalam senarai khas dibenarkan menggunakan khidmat polis pengiring dan perlu mendapat kebenaraan Ketua Polis Negara kata Menteri Dalam Negeri, Datuk Seri Hamzah Zainudin.“Sebenarnya kami tidak membenarkan sesiapa yang tiada dalam senarai itu (guna khidmat polis pengiring) mendapat kemudahan sedemikian. Jadi kalau ada kesalahan yang dilakukan oleh anggota, kami akan ambil tindakan,” katanya.Beliau berkata demikian kepada pemberita ketika diminta mengulas mengenai isu anak Ahli Parlimen didakwa menggunakan khidmat polis pengiring selepas menghadiri Majlis Hari Raya Aidilfitri PDRM Tahun 2022 di Pusat Latihan Polis Kuala Lumpur, di sini, hari ini.Hamzah berkata polis telah menjalankan siasatan dalaman secara terperinci dan hasil siasatan akan diumumkan dalam tempoh terdekat.“Orang yang menerima (khidmat polis iring) ini kalau ada melakukan mana-mana kesalahan kerana langgar apa sahaja undang-undang, kami akan ambil tindakan. Kami akan lakukan siasatan sebelum mendapatkan kepastian apa yang berlaku sebenarnya,” katanya.Mengulas sama ada isu khidmat polis iring ini mempunyai prosedur operasi standard (SOP) baharu, beliau berkata tiada sebarang SOP baharu dan perkara itu telah dijawab dalam Parlimen dan ia hanyalah masalah individu melakukan kesalahan menggunakan sesuatu (perkhidmatan) yang tidak sepatutnya digunakan.Pada 8 Mei lepas, polis kontinjen Pulau Pinang membuka kertas siasatan tatatertib terhadap dua anggota polis trafik berhubung kejadian mengiringi kenderaan awam.Menerusi klip video berkenaan, kedua-dua anggota polis itu sedang mengiringi kenderaan yang didakwa dipandu oleh seorang anak Ahli Parlimen.

(Menteri Dalam Negeri, Datuk Seri Hamzah Zainudin)

Paparan video berkenaan mendapat kecaman masyarakat yang tidak berpuas hati dengan individu terlibat menggunakan khidmat anggota polis trafik bagi meredah kesesakan jalan raya di Pulau Pinang.Sementara itu, mengulas mengenai isu tular di media sosial mengenai Jabatan Pencegahan Jenayah dan Keselamatan Komuniti Bukit Aman yang didakwa akan dibubarkan, beliau enggan mengulas isu berkenaan.Turut hadir Ketua Setiausaha Negara Tan Sri Mohd Zuki Ali, Ketua Polis Negara Tan Sri Acryl Sani Abdullah Sani dan Panglima Tentera Udara Jen Datuk Seri Mohd Asghar Khan Goriman Khan.


Enam lelaki ditahan bantu siasatan ugut sebar video bogel

KUCHING, 11 Mei- Polis menahan enam lelaki dipercayai terlibat sindiket pemerasan membabitkan ugutan penyebaran video bogel yang melibatkan kerugian berjumlah RM22,200.Timbalan Pesuruhjaya Polis Sarawak, Datuk Mancha Ata berkata, kesemua mereka yang berusia 30 hingga 40 tahun itu ditahan menerusi Op Bugil dengan dua daripadanya mempunyai rekod berkaitan penyalahgunaan dadah.“Modus operandi sindiket adalah menghubungi mangsa melalui aplikasi media sosial dan menyamar sebagai wanita seksi yang hendak mencari kenalan melalui aplikasi MiChat, WeChat, Facebook dan WhatsApp.“Sindiket kemudian bertindak membuat panggilan video kepada mangsa serta mempamerkan aksi lucah selain memperdaya mangsa untuk melakukan adegan lucah yang dirakam tanpa disedari mangsa,” katanya pada sidang media di Ibu Pejabat Polis Kontinjen Sarawak di sini hari ini.

Mancha berkata selepas itu mangsa akan diugut dan diarahkan membuat pembayaran sejumlah wang ke dalam akaun bank yang diberikan bagi mengelak rakaman itu disebarkan.“Mangsa akan mengalami tekanan perasaan dan malu kerana tercalarnya maruah diri akibat ugutan penyebaran gambar dan video tersebut serta kerugian wang ringgit,” katanya.Beliau berkata selain penahanan kesemua lelaki itu, pihaknya turut merampas empat telefon bimbit dipercayai digunakan dalam jenayah berkenaan.Katanya kes berkenaan sedang disiasat mengikut Seksyen 384 dan 506 Kanun Keseksaan.


Kanak-kanak perempuan empat tahun didera guru taska

JOHOR BAHRU, 11 Mei- Seorang kanak-kanak perempuan berusia empat tahun dipercayai didera guru taskanya di sebuah taska di Tampoi, di sini, Isnin lepas.Ketua Polis Daerah Johor Bahru Utara ACP Rupiah Abd Wahid berkata satu laporan polis mengenai kejadian berkenaan telah dibuat oleh ibu kanak-kanak itu semalam susulan video kejadian dera itu tular menerusi media sosial.Beliau berkata kanak-kanak itu yang merupakan seorang hiperaktif dan masalah lambat bercakap telah ditempatkan oleh ibu bapanya di taska berkenaan yang merupakan pusat jagaan untuk kanak-kanak normal dan kanak-kanak berkeperluan khas.“Hasil siasatan melalui rakaman kamera litar bertutup (CCTV) taska tersebut mendapati guru berkenaan telah menarik telinga dan menekap bantal ke muka mangsa.“Mangsa telah dibawa ke Hospital Sultanah Aminah, di sini dan pegawai perubatan telah mengesahkan mangsa telah mengalami lebam atas telinga kanan dipercayai didera,” katanya dalam kenyataan hari ini.

(Ketua Polis Daerah Johor Bahru Utara, ACP Rupiah Abd Wahid)

Rupiah berkata susulan itu, pihaknya menahan seorang wanita berusia 24 tahun yang merupakan guru di taska berkenaan di tepi Jalan Putih, Skudai, di sini malam tadi.Beliau berkata wanita itu direman hingga 17 Mei ini bagi membantu siasatan mengikut Seksyen 31 (1) (a) Akta Kanak-Kanak 2001 yang memperuntukkan hukuman penjara maksimum 20 tahun atau denda RM50,000 atau kedua-duanya sekali, jika sabit kesalahan.Katanya orang ramai yang mempunyai maklumat berkaitan kes itu diminta menghubungi Ibu Pejabat Polis Daerah Johor Bahru Utara di talian 07-5563 122.


Lelaki didakwa tipu sewa tapak bazar Ramadan babit kerugian RM10,800

KUALA LUMPUR, 11 Mei- Seorang lelaki didakwa di lima Mahkamah Majistret di sini hari ini atas lima pertuduhan menipu dalam urusan sewa tapak bazar Ramadan di Stadium Bukit Jalil dan tapak bazar yang tidak wujud membabitkan wang berjumlah RM10,800.Mohamad Nurul Akhbar Maula Yusoff, 20, mengaku tidak bersalah atas pertuduhan menipu seorang lelaki dan empat wanita berusia antara 24 hingga 35 tahun dengan memperdaya mereka dalam urusan menawarkan sewa tapak bazar berkenaan sehingga mendorong mereka menyerahkan wang tersebut.Perbuatan itu didakwa dilakukan di sekitar Cheras, Puchong dan Bukit Jalil di sini, antara 7 Februari hingga 30 Mac lepas.Pertuduhan mengikut Seksyen 417 Kanun Keseksaan yang membawa hukuman penjara maksimum lima tahun atau dengan denda atau kedua-duanya, jika sabit kesalahan.Timbalan Pendakwa Raya Ngoh Jess Lyn, Nor Aisyah Mohamed Zanyuin, Nur Hafiezah Mohamed Fauzi, G. Phulrani Kaur dan Nadia Eleena Jamaluddin Akbal masing-masing mencadangkan jaminan RM7,000 dan RM5,000 dengan seorang penjamin.

Peguam Mu’az Al-Awwal Mohamad Zafarullah yang mewakili tertuduh memohon jaminan rendah kerana anak guamnya yatim piatu dan dijaga oleh keluarga angkat selain tiada sumber kewangan.Mahkamah membenarkan tertuduh diikat jamin RM10,700 dengan seorang penjamin bagi kesemua pertuduhan dan sebutan kes ditetapkan pada 13 Jun serta 4 dan 26 Julai ini.


28 Jun pengurusan kes selanjutnya rayuan kerani kes basikal lajak

PUTRAJAYA, 11 Mei- Mahkamah Rayuan menetapkan 28 Jun bagi pengurusan kes selanjutnya dalam rayuan Sam Ke Ting terhadap sabitan dan hukuman penjaranya kerana memandu secara melulu sehingga menyebabkan kematian lapan remaja menaiki basikal yang diubah suai dikenali sebagai basikal lajak.Tarikh itu ditetapkan selepas pengurusan kes diadakan di hadapan Timbalan Pendaftar Mahkamah Rayuan Mohd Khairi Haron hari ini.Peguam Harvinderjit Singh dan Faizal Mokhtar yang mewakili Sam menghadiri prosiding pengurusan kes itu manakala Timbalan Pendakwa Raya Ng Siew Wee hadir bagi pihak pendakwaan.Ketika dihubungi, Harvinderjit Singh berkata timbalan pendaftar menetapkan 28 Jun bagi pengurusan kes selanjutnya untuk mendapatkan rekod rayuan dan bagi membolehkan rekod rayuan itu diserahkan kepada pihak-pihak dalam kes itu.Beliau berkata dia juga memaklumkan kepada Mohd Khairi bahawa bekas Hakim Mahkamah Persekutuan Datuk Seri Gopal Sri Ram telah dilantik sebagai peguam utama dan beliau (Harvinderjit) sebagai peguam bersama untuk mewakili Sam dalam rayuannya.Harvinderjit Singh berkata pihak pendakwaan juga mengesahkan mereka telah menerima notis rayuan yang difailkan Sam.Beliau berkata pihak pembelaan memaklumkan kepada timbalan pendaftar mereka mahukan rekod rayuan, nota prosiding dan hujahan untuk rayuan terdahulu pada 2019 oleh pihak pendakwaan dimasukkan ke dalam rayuan di hadapan Mahkamah Rayuan.“Ini kerana isu kes prima facie juga akan ditentukan oleh Mahkamah Rayuan.“Mahkamah memerintahkan supaya surat ditulis kepada Mahkamah TInggi Johor Baharu untuk memohon perkara yang sama,” katanya.Pada 28 Oktober 2019, Mahkamah Majistret Johor Bahru membebaskan Sam tanpa mengarahkannya membela diri atas pertuduhan memandu secara melulu dan menyebabkan kematian lapan remaja di Jalan Lingkaran Dalam, Johor Bahru, Johor pada pukul 3.20 pagi pada 18 Februari 2017.Lapan remaja yang terbunuh dalam insiden itu ialah Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.

Pada 2019, Hakim Mahkamah Tinggi Shahnaz Sulaiman membenarkan rayuan pendakwaan dan memerintahkan Sam untuk membela diri atas tuduhan memandu secara melulu.Majistret Siti Hajar Ali, yang mendengar kes itu pada 2019, sekali lagi melepas dan membebaskan Sam di akhir kes pembelaan menyebabkan pihak pendakwaan memfailkan rayuan kedua di Mahkamah Tinggi.Pada 13 April lepas, Hakim Mahkamah Tinggi Datuk Abu Bakar Katar membenarkan rayuan pendakwaan dan mensabitkan Sam atas pertuduhan memandu secara melulu dan menjatuhkan hukuman penjara enam tahun dan denda RM6,000.Sam mendapat kebenaran untuk merayu daripada Mahkamah Rayuan pada 18 April lepas terhadap sabitan dan hukuman penjaranya.

Mahkamah Rayuan juga membenarkan permohonan Sam untuk menangguhkan pelaksanaan hukuman penjara dan bebas dengan ikat jamin RM10,000 dengan seorang penjamin sementara menunggu pendengaran rayuannya.


Polis tahan lelaki dalam video tular buat aksi 'willie' motosikal di Gombak

KUALA LUMPUR, 10 Mei- Polis menahan seorang lelaki yang videonya tular melakukan aksi 'willie' ketika menunggang motosikal di beberapa lokasi di sekitar Gombak di sini, pukul 7.30 malam kelmarin.Ketua Polis Daerah Gombak, Asisten Komisioner Zainal Mohamed Mohamed berkata, terdahulu tular video berdurasi 30 saat di laman sosial berhubung kesalahan dilakukan lelaki berusia 28 tahun berkenaan , sebelum ditahan anggota dari Bahagian Siasatan Penguatkuasaan Trafik (BSPT), Ibu Pejabat Polis Daerah (IPD) Gombak.Beliau dalam satu kenyataan berkata, suspek kemudian direman dua hari bermula semalam (Isnin) sebelum didakwa di Mahkamah Majistret Selayang pada pagi Selasa."Suspek bagaimanapun tidak mengaku salah atas pertuduhan terhadapnya sebelum dibenarkan diikat jamin RM4,000 dengan seorang penjamin.

(Tangkap layar video tular menunjukkan seorang lelaki menunggang motosikal melakukan aksi berbahaya di sekitar daerah Gombak)

"Suspek yang didakwa mengikut Seksyen 42 (1) Akta Pengangkutan Jalan 1987 kerana memandu secara melulu dan berbahaya kepada orang awam."Sabit kesalahan, boleh dihukum penjara selama tidak lebih lima tahun dan denda tidak kurang RM5,000 hingga tidak melebihi RM15,000," katanya.Beliau berkata suspek yang memakai baju dan seluar hitam berjalur serta bertopi keledar hitam itu dikesan menunggang motosikal jenis Yamaha 135LC, bernombor pendaftaran WUG7460 melakukan aksi berbahaya di Jalan Sungai Tua-Ulu Yam."Ketika ditahan kelmarin, polis turut merampas motosikal suspek."BSPT Gombak turut menasihatkan masyarakat untuk menyalurkan maklumat sekiranya mengesan mana-mana individu atau kumpulan yang melanggar undang-undang jalan raya dengan menghubungi 03-61262222," katanya.


Lelaki tidak sedarkan diri dalam video tular dipercayai disamun

(Ketua Polis Daerah Cheras, Asisten Komisioner Muhammad Idzam Jaafar/FOTO BERNAMA)

KUALA LUMPUR, 9 Mei- Seorang lelaki yang dirakam terbaring dalam keadaan tidak sedarkan diri di bahu jalan di Taman Tenaga, Cheras di sini dipercayai akibat disamun dan dipukul oleh dua orang lelaki.Ketua Polis Daerah Cheras, Asisten Komisioner Muhammad Idzam Jaafar berkata, video yang memaparkan kejadian berdurasi lapan saat itu yang tular di media sosial dikesan pihaknya sekitar jam 5 petang pada Isnin."Polis Cheras telah menerima laporan berhubung kejadian ini daripada isteri mangsa. Mangsa masih menerima rawatan di Hospital Canselor Tuanku Muhriz (HCTM), Cheras."Siasatan awal mendapati mangsa telah dipukul dan disamun oleh dua lelaki warga tempatan. Mangsa belum dapat ditemu bual kerana tidak dibenarkan oleh doktor berikutan keputusan ujian calitan Covid-19 belum selesai," katanya dalam satu kenyataan pada Isnin.

(Tangkap layar video tular memaparkan seorang lelaki tular terbaring di bahu jalan dipercayai akibat disamun dan dipukul)

Beliau berkata, isteri mangsa melaporkan bahawa dompet milik mangsa didapati telah hilang semasa kejadian.

"Sekiranya terdapat sebarang maklumat, orang ramai boleh menghubungi hotline polis Cheras di talian 03-9284 5050/ 5051, hotline polis Kuala Lumpur di talian 03-2115 9999 atau mana-mana balai polis yang berdekatan," katanya.Sehubungan itu, beliau berkata, kes berkenaan disiasat di bawah Seksyen 394 Kanun Keseksaan."Siasatan terperinci sedang dijalankan pihak polis," katanya.


Pinjaman Ah Long: Polis siasat 324 kes babit kerugian RM2.46 juta

KUALA LUMPUR, 9 Mei- Polis Diraja Malaysia (PDRM) telah menyiasat 324 kes pemberi pinjaman wang tanpa lesen (Ah Long) melibatkan jumlah kerugian RM2.46 juta dari awal tahun sehingga 30 April lepas.Pengarah Jabatan Siasatan Jenayah Komersial (JSJK) Ibu Pejabat Polis Bukit Aman, Datuk Mohd Kamarudin Md Din berkata, dalam tempoh yang sama, PDRM telah menahan 543 ‘Ah Long’ dan sebanyak 159 kes telah dituduh di mahkamah.Dalam kenyataan di sini pada Isnin, beliau menasihatkan orang ramai yang berhasrat membuat pinjaman, supaya membuat semakan dan pengesahan lesen berdaftar syarikat pinjaman wang berlesen dengan Kementerian Perumahan dan Kerajaan Tempatan melalui laman sesawang www.kpkt.gov.my.

(Polis menurunkan bersama anggota penguatkuasaan pihak berkuasa tempatan poster iklan pemberi pinjaman wang/FOTO HIASAN BERNAMA)

"Orang ramai diminta menyalurkan maklumat kegiatan jenayah komersial kepada PDRM melalui saluran CCID Scam Response Center di talian 03-26101559/03-26101599 atau melalui aplikasi WhatsApp CCID Infoline di talian 013-211122 atau menghubungi mana-mana balai polis berhampiran,” katanya. - BERNAMA


Bunuh isteri malam raya, mekanik didakwa

KAJANG, 9 Mei- Seorang mekanik dihadapkan ke Mahkamah Majistret di sini hari ini atas pertuduhan membunuh isterinya di sebuah rumah di Cheras sehari sebelum Aidilfitri.Mohd Syawalludin Ismail, 38, didakwa membunuh Siti Nadirah Mohd Nazul, 28, di sebuah rumah di Taman Koperasi Maju Jaya, Jalan Maju Jaya 5, Cheras antara 12 tengah malam hingga 3.30 pagi, 1 Mei lepas.Pendakwaan dikemukakan mengikut Seksyen 302 Kanun Keseksaan yang memperuntukkan hukuman mati, jika sabit kesalahan. Mohd Syawalludin mengangguk faham selepas pertuduhan terhadapnya dibacakan di hadapan Majistret Syahrul Sazly Md Sain dan tiada pengakuan direkodkan daripada tertuduh kerana kes bunuh di bawah bidang kuasa Mahkamah Tinggi.Mahkamah menetapkan 14 Jun ini untuk sebutan semula kes bagi serahan dokumen.Pendakwaan dikendalikan Timbalan Pendakwa Raya Nurul Husna Amran manakala tertuduh tidak diwakili peguam.Pada 6 Mei lepas, media melaporkan seorang wanita maut akibat dipukul suaminya dipercayai kerana memuat naik di media sosial bahawa lelaki itu mempunyai hubungan sulit, dalam kejadian di sebuah rumah flat.

(Mohd Syawalludin Ismail, 38, didakwa membunuh isterinya Siti Nadirah Mohd Nazul pada malam Hari Raya Adilfitri, 1 Mei lalu)


Cabul penumpang wanita, pemandu bas direman empat hari

KUALA TERENGGANU, 9 Mei- Seorang pemandu kedua sebuah bas ekspress direman empat hari sehingga Khamis ini selepas didakwa mencabul seorang penumpang wanita berusia 21 tahun di Ajil, Hulu Terengganu.  Kejadian tersebut didakwa berlaku sekitar pukul empat pagi semalam, ketika bas berkenaan berhenti rehat dalam perjalanan dari Kelantan ke Melaka.  Ketua Polis Daerah Hulu Terengganu, Deputi Superintendan Mohd Adli Mat Daud berkata, perintah reman itu dibenarkan oleh Pendaftar Mahkamah Majistret/Sesyen Kuala Terengganu, Hairul Azhar Mohamad di Kuala Terengganu pada pukul 10.30 pagi tadi.  "Suspek yang merupakan bapa kepada dua orang anak sebelum ini dibawa dari Melaka sebaik ditahan di Melaka Sentral semalam," katanya.

(Suspek tiba di Mahkamah Kuala Terengganu)

Suspek berusia 27 tahun itu disiasat mengikut Seksyen 354 Kanun Keseksaan yang membawa hukuman penjara maksimum 10 tahun atau denda atau sebatan atau mana-mana dua daripadanya jika sabit kesalahan.  Terdahulu, Ketua Jabatan Siasatan Jenayah Melaka, Asisten Komisioner Lim Meng Sah memaklumkan, suspek ditahan sebaik sahaja bas dipandunya tiba di Terminal Melaka Sentral pada pukul 10.30 pagi semalam.  Mangsa yang merupakan penuntut Maktab Perguruan di negeri itu telah membuat laporan polis di balai Polis Melaka Tengah dan kes tersebut diserah ke Ibu Pejabat Polis Daerah Hulu Terengganu untuk siasatan lanjut.


Rompak kedai pajak gadai, dua individu ditahan

TUMPAT, 9 Mei- Polis Kelantan menahan dua individu berusia sekitar 30-an bagi membantu sisatan berkait kes rompakan di sebuah kedai pajak gadai di bandar Pasir Mas pada 5 mei lalu.  Pemangku Ketua Polis Kelantan, Datuk Muhamad Zaki Harun berkata, individu warga tempatan yang masing-masing adalah seorang wanita dan lelaki itu akan direman sehingga 12 Mei ini.  Katanya, pihaknya masih mencari bukti-bukti baharu bagi membantu siasatan selain turut memerlukan saksi-saksi lain tampil untuk memberi maklumat luar.  "Kita masih menerima maklumat daripada luar dan sebagaimana sedia maklum kereta itu dapat dijumpai di Tumpat, ramai saksi yang tampil untuk membantu kita untuk mengesan siapa terlibat atau siapkakah yang membawa kereta ni dan kita dah kenal pasti dan Insyaallah kita akan selesaikan sebelum 12 haribulan nanti," kata Muhamad Zaki. Beliau berkata demikian pada sidang media selepas majlis pemakaian lencana pangkat dan majlis serah terima tugas Ketua Polis Daerah Tumpat dan Pengerusi Perkep di Ibu pejabat Polis Daerah (IPD) Tumpat  Media sebelum ini melaporkan, polis Kelantan memburu tiga lelaki disyaki terbabit rompakan wang tunai RM1 juta dan pelbagai barangan kemas dari kedai pajak gadai di Pasir Mas pada 5 Mei lalu.  Susulan itu, polis melancarkan ops tutup dan mengadakan sekatan jalan raya diseluruh kelantan, selain mengatur gerak kumpulan daripada Jabatan Siasatan Jenayah (JSJ) dan Pasukan Gerakan Am (PGA).

(Pemangku Ketua Polis Kelantan, Datuk Muhamad Zaki Harun bercakap dalam sidang media di IPD Tumpat)


Polis tahan pemandu kedua bas ekspres disyaki cabul penumpang

MELAKA, 9 Mei- Polis menahan pemandu kedua sebuah bas ekspres yang disyaki mencabul seorang penumpang wanita berusia 21 tahun yang sedang tidur ketika bas berkenaan dalam perjalanan dari Kelantan ke negeri ini.Ketua Jabatan Siasatan Jenayah (KJSJ) Melaka ACP Lim Meng Seah berkata lelaki berusia 27 tahun itu ditahan sejurus selepas bas ekspres berkenaan tiba di Terminal Melaka Sentral di sini, kira-kira pukul 10.30 pagi semalam.“Mangsa yang juga penuntut maktab perguruan di negeri ini mendakwa diraba oleh suspek semasa bas ekspres itu berhenti rehat di Ajil, Hulu Terengganu kira-kira pukul 4.00 pagi.“Berdasarkan maklumat itu, pihak polis terus menahan pemandu kedua yang berasal dari Kota Tinggi, Johor itu, sebaik sahaja bas tiba di Melaka Sentral,” katanya kepada media.Beliau berkata wanita itu telah membuat laporan polis di Balai Polis Melaka Tengah pada pukul 12.00 tengah hari semalam dan kes akan diserahkan ke Ibu Pejabat Polis Daerah Hulu Terengganu untuk siasatan lanjut.Sementara itu Exco Kesihatan dan Antidadah negeri Dr Muhamad Akmal Saleh dalam hantaran di Facebook rasminya menggesa golongan wanita agar tidak berdiam diri apabila menjadi mangsa cabul, terutama ketika menggunakan pengangkutan awam.

Beliau membuat kenyataan itu menerusi satu video berdurasi tiga minit 41 saat di Facebook, selepas menerima pesanan di akaun media sosial berkenaan bagi meminta bantuan berkaitan kejadian itu.“Pagi tadi ketika bangun Subuh saya terima pesanan mesej daripada sahabat di Facebook berhubung kejadian yang menimpa rakannya yang ingin pulang semula ke Melaka.“Adik (mangsa) ini terlalu baik sehingga dia hendak menjerit pun takut dan dia hanya mampu menangis teresak-esak. Saya bersama beberapa rakan yang tunggu di Melaka untuk bantu selamatkan gadis ini,” katanya.


Polis nafi dakwaan paksa pasangan kekasih tarik balik laporan disamun

KUALA LUMPUR, 9 Mei- Polis menafikan bahawa pihaknya telah memaksa sepasang kekasih yang mendakwa disamun di Bangsar menarik semula laporan seperti yang tular melalui satu ciapan di laman Twitter semalam.Apa yang berlaku adalah pengadu telah membuat laporan palsu berkaitan insiden disamun.Ketua Polis Daerah Brickfields ACP Amihizam Abdul Shukor berkata pada pukul 4.15 petang semalam, seorang lelaki warga Pakistan berumur 22 tahun telah membuat laporan mendakwa disamun oleh sekumpulan lelaki warga tempatan. “Kejadian (didakwa) berlaku kira-kira pukul 2.00 pagi (hari yang sama) semasa pengadu sedang merokok di Jalan Telawi 3, Bangsar.“Pengadu mendakwa sekumpulan lelaki tersebut meminta wang dan memukulnya di bahagian muka lalu mengambil barangan peribadi berupa sebentuk cincin perak, rantai leher emas, telefon bimbit jenis i-phone dan wang tunai. Anggaran kerugian lebih kurang RM6,000,” menurutnya dalam kenyataan malam tadi. Beliau berkata bertindak atas maklumat, semakan melalui rakaman litar tertutup (CCTV) di lokasi kejadian semalam mendapati tiada sebarang kejadian samun atau pertengkaran seperti yang dinyatakan pengadu dalam laporan polis.Amihizam berkata rakaman CCTV juga menunjukkan pengadu bersama-sama dua wanita sedang menyeberang jalan dari hadapan Hong Leong Bank di Jalan Telawi ke tempat letak kereta dalam keadaan tenang dan tidak tergesa-gesa. “Keterangan awal pengadu kepada pihak polis pula didapati ada keraguan dan tidak konsisten. Berdasarkan keterangan saksi, wujud kehadiran polis menyuraikan beberapa pelanggan yang menjerit kerana mabuk di kelab yang dikunjungi oleh pengadu pada hari kejadian.

“Namun CCTV tidak memaparkan sebarang kejadian samun atau pertengkaran yang melibatkan pengadu dan teman wanitanya di lokasi kejadian. Polis mendapati pengadu telah membuat laporan polis palsu dan kertas siasatan akan dirujuk kepada Timbalan Pendakwa Raya dengan cadangan tuduh pengadu di bawah Seksyen 182 Kanun Keseksaan,” katanya.Beliau menasihati orang ramai supaya tidak membuat laporan polis palsu kerana boleh dikenakan hukuman maksimum penjara enam bulan atau denda RM2,000 atau kedua-duanya, jika sabit kesalahan. “Kenyataan mengenai layanan pihak polis ke atas pengadu serta dakwaan polis minta pengadu tarik semula laporan polis yang dibuat adalah tidak benar. Spekulasi berkaitan kenyataan yang tular di laman Twitter ini hendaklah dihentikan,” katanya.


Lima pemandu mabuk ditahan di Johor Bahru

JOHOR BAHRU, 8 Mei - Lima individu ditahan selepas memandu dalam keadaan mabuk di sekitar kawasan Taman Ungku Tun Aminah, di sini, awal pagi tadi.Ketua Polis Daerah Johor Bahru Utara (JBU) ACP Rupiah Abd Wahid berkata kesemua individu tersebut didapati memandu di bawah pengaruh alkohol dalam Op Selamat.Kesemua pemandu itu berumur antara 23 hingga 47 tahun ditahan dalam operasi yang dilakukan Bahagian Siasatan Perundangan Trafik JBU sekitar pukul 1 hingga 4 pagi.“Kita bertindak tegas dan tidak berkompromi terhadap pemandu yang memandu melebihi paras alkohol yang dibenarkan dan operasi kali ini kita berjaya kesan lima pemandu mabuk,” katanya dalam kenyataan di sini hari ini.

Beliau berkata kes berkenaan disiasat mengikut Seksyen 45A (1) Akta Pengangkutan Jalan 1987.Sementara itu, Rupiah berkata dalam operasi berkenaan seramai 81 individu dan 60 kenderaan diperiksa.“Pihak polis akan sentiasa melaksanakan penguatkuasaan dengan tegas demi keselamatan pengguna jalan raya yang lain berada dalam keadaan selamat,” katanya.


Polis tahan seorang lelaki suspek buli dan tampar OKU di Taiping

TAIPING, 8 Mei - Polis menahan seorang lelaki bagi membantu siasatan kes seorang remaja Orang Kurang Upaya (OKU) yang dipercayai ditampar dan dibuli di kawasan Taman Tasik Taiping, di Perak semalam.Ketua Polis Daerah Taiping ACP Osman Mamat berkata suspek yang tidak bekerja berumur 22 tahun itu ditahan di pekarangan Ibu Pejabat Polis Daerah (IPD) Taiping pada 10.45 malam tadi.“Suspek ditahan reman tiga hari mulai hari ini hingga Selasa,” katanya dalam satu kenyataan hari ini.

(Syot layar dari video yang tular di Facebook)

Semalam, polis mengesan satu video berdurasi seminit dua saat yang ditularkan di laman sosial Facebook bertajuk ‘Budak OKU lelaki Melayu kena tampar dan dibuli di Taman Tasik Taiping’.Ekoran daripada penularan video tersebut, pihak polis telah membuka satu kertas siasatan di bawah Seksyen 323 dan 506 Kanun Keseksaan.Osman berkata dalam kejadian kira-kira pukul 2 pagi itu, mangsa berumur 13 tahun seorang diri beriadah menggunakan basikal di taman itu dan motif kejadian berpunca apabila suspek ingin meminjam basikal milik mangsa.Beliau berkata mangsa kini dilaporkan berada dalam keadaan stabil dan siasatan sedang diteruskan. - Bernama


10 lelaki ditahan 'perang' bunga api

SEREMBAN, 8 Mei- Polis menahan 10 lelaki awal pagi semalam dipercayai melakukan gaduh gempar menggunakan bunga api sesama sendiri di Taman Bandar Prima Senawang di sini seperti tular dalam laman sosial Facebook.Ketua Polis Daerah Seremban ACP Nanda Maarof berkata kesemua individu berusia 19 hingga 42 tahun itu ditahan pada 4.40 pagi di sekitar daerah ini dan direman selama tiga hari sehingga 9 Mei.Beliau berkata siasatan awal polis mendapati kejadian tersebut berlaku 2 Mei lepas pada sekitar tengah malam.

(Tangkap layar video tular menunjukkan dua kumpulan lelaki bermain mercun sambil menghalakannya ke arah satu sama lain)

“Turut dirampas sejumlah besar bunga api dan mercun dengan siasatan lanjut masih dijalankan. Satu kertas siasatan dibuka dan kes disiasat di bawah Seksyen 148 Kanun Keseksaan dan Seksyen 6 Akta Bahan Letupan 1957,” katanya dalam satu kenyataan.Semalam, tular satu video berdurasi 29 saat di Facebook yang memaparkan sekumpulan lelaki melakukan gaduh gempar menggunakan bunga api sesama sendiri.- BERNAMA


PDRM cari lelaki warga Bangladesh bantu siasatan kes bunuh

LUMUT, 7 Mei - Polis Diraja Malaysia (PDRM) sedang menjejaki seorang lelaki warga Bangladesh yang dikehendaki bagi membantu siasatan kes bunuh.Ketua Polis Daerah Manjung  ACP Nor Omar Sappi dalam satu kenyataan berkata lelaki yang dikenali sebagai Al-Amin dan berusia 26 tahun itu dikehendaki bagi membantu siasatan kes di bawah Seksyen 302 Kanun Keseksaan.

(Ketua Polis Daerah Manjung  ACP Nor Omar Sappi)

"Sebarang maklumat berkenaan dengan orang yang dikehendaki ini boleh menghubungi terus Pegawai Penyiasat, ASP Ashazarul Khairi Ab Hamid di talian 012-5077026.Orang ramai juga boleh menghubungi  Ibu Pejabat Polis Daerah Manjung di talian 05-6886222 atau mana-mana balai polis yang berdekatan sekiranya mempunyai maklumat," katanya.


Baling batu nisan ke dalam masjid, penganggur ditahan

KULIM, 7 Mei- Polis menahan seorang lelaki berusia lingkungan 30-an yang melakukan khianat di dua buah masjid dan tiga kawasan tanah perkuburan di sekitar Sungai Kob, Kulim, Kedah. Ketua Polis Daerah Kulim, Supritendan Mohd Redzuan Sallah berkata suspek didapati melakukan lima siri kejadian khianat bermula Oktober 2021 dan terbaharu membaling batu nisan di sebuah masjid di Sungai Kob 20 April lalu. Suspek ditahan 3 Mei lalu di kawasan Taman Mutiara, Sungai Kob.

(Suspek seorang penganggur yang telah ditahan 3 Mei lalu)

Siasatan awal mendapati pengaruh dadah punca suspek berbuat demikian dengan mendakwa mendengar ‘bisikan’ mendesak melakukan perbuatan khianat tersebut.  Suspek seorang penganggur mempunyai rekod lampau jenayah iaitu, enam rekod dadah dan tiga rekod jenayah..  Hasil ujian air kencing adalah positif dadah jenis Methaphetamin . Kes disiasat menurut Seksyen 295 Kanun Keseksaan iaitu melakukan khianat terhadap rumah ibadat dan turut disiasat di bawah Seksyen 39 A (1) ADB 1952 dan Seksyen 15 (1) ADB 1952.


Dua beradik ditahan samun penyampai berita

PETALING JAYA, 6 Mei - Tidak sampai 24 jam, dua beradik ditahan pihak polis bagi membantu siasatan kes samun yang memecah tingkap kereta milik penyampai berita, Khairul Rizuan Azizan yang cedera diseret di Damansara Perdana dekat sini, semalam.Timbalan Ketua Polis Daerah Petaling Jaya Superintendan Ku Mashariman Ku Mahmood berkata, kedua-dua suspek masing-masing berusia 31 dan 24 tahun itu ditahan di sebuah lokasi di Puncak Alam, Selangor."Beberapa barang-barang kes yang dipercayai hasil kejadian samun termasuk sebuah kereta yang digunakan oleh suspek juga telah dirampas."Semakan rekod jenayah lampau mendapati suspek lelaki mempunyai empat rekod penyalahgunaan dadah, 15 rekod jenayah dan dua rekod masih disenarai hitam bagi kes penyalahgunaan dadah atau masih dikehendaki bagi kes yang sama."Manakala suspek wanita tidak mempunyai rekod jenayah lampau," katanya melalui kenyataan media pada Jumaat.

(Khairul Rizuan Azizan diseret oleh kereta Myvi ketika cuba mengejar penjenayah yang memecahkan tingkap kereta miliknya/Syot layar Tik Tok Janna Nick)

Menurutnya, kedua-dua suspek akan di bawa ke Mahkamah Majistret Petaling Jaya pada esok untuk permohonan reman bagi melengkapan siasatan kes.Mereka disiasat di bawah seksyen 394 kanun keseksaan kerana melakukan samun sehingga mendatangkan kecederaan.Semalam, tular rakaman video di media sosial selepas pelakon dan penyanyi popular, Janna Nick, yang secara kebetulan melalui lokasi kejadian memuat naik rakaman tersebut di akaun Instagram dan Tiktok miliknya.Penyampai berita, Khairul Rizuan Azizan, 34, cuba mengejar penjenayah yang memecahkan tingkap kereta miliknya sebelum cedera akibat diseret Perodua Myvi dipandu suspek untuk melarikan diri.Dalam kejadian 3.40 petang itu menyebabkan Khairul Rizuan luka di tangan, jari kanan serta lutut kanan.


Penganggur ditahan bersama dadah bernilai RM32,000

PENDANG, 6 Mei - Seorang penganggur yang terbabit dalam kegiatan pengedaran dadah ditahan bersama sejumlah dadah bernilai RM32,000 di Kampung Baru Paya Mengkuang, semalam.Ketua Polis Daerah Pendang, DSP Arriz Sham Hamezah berkata, lelaki berusia 40 tahun itu mempunyai lima rekod lampau mendapati ujian saringan awal air kencing ke atas suspek positif dadah jenis Methamphetamine."Suspek ditahan dalam serbuan oleh sepasukan anggota polis dari Bahagian Siasatan Jenayah Narkotik IPD Pendang dan Balai Polis Bukit Jenun."Serbuan dilakukan di sebuah rumah tidak bernombor di sini pada pukul 11.45 pagi atas maklumat dan risikan."Hasil pemeriksaan di rumah tersebut, kita menjumpai satu bungkusan besar plastik lutsinar yang berisi bahan disyaki dadah jenis Syabu seberat 0.631 kilogram," katanya kepada RTM.Arriz Sham berkata, siasatan awal mendapati suspek bergiat aktif mengedar dadah di kawasan berkenaan sejak tiga bulan lalu.Kesemua barang dirampas untuk dijadikan barang kes dan suspek dibawa ke pejabat Bahagian Siasatan Jenayah Narkotik IPD Pendang untuk tindakan lanjut.

(Suspek diserbu di sebuah rumah yang tidak bernombor pada pukul 11.45 pada Khamis/FOTO PDRM)

"Suspek direman selama tujuh hari sehingga 12 Mei ini untuk siasatan lanjut," katanya.Kes disiasat dibawah Seksyen 39B, Akta Dadah Berbahaya 1952 dan Seksyen 15 (1)(a) akta yang sama.


Polis buka kertas siasatan, lelaki dakwa dibelasah sekumpulan pekerja restoran

SEREMBAN, 6 Mei- Gara-gara selisih faham mengenai makanan dihidangkan, seorang lelaki didakwa dibelasah kumpulan pekerja kedai mamak di sebuah restoran di Bahau, Negeri Sembilan.Dalam kejadian itu, mangsa mendakwa mengalami beberapa kecederaan.Pergaduhan dipercayai berpunca selepas ibu mangsa tidak puas hati dengan harga makanan yang perlu dibayar.Keluarga itu mendakwa, makanan dihidangkan tidak setara dengan harga dikenakan.Juruwang kedai kemudian dituduh meninggikan suara dan mangsa bertindak mengambil kotak tisu dan membaling ke arahnya.Susulan itu mangsa mendakwa dikepung dan dipukul kumpulan pekerja.Ketua Polis Daerah Jempol, Superintendan Hoo Chang Hook, mengesahkan pihaknya ada menerima laporan berhubung kejadian itu, semalam.“Seorang pekerja yang melihat kejadian berkenaan terus menumbuk lelaki itu sebelum dileraikan pekerja lain dan pelanggan berada di situ. Restoran mempunyai kamera litar tertutup (CCTV) tetapi ia tidak berfungsi.“Susulan itu, polis membuka kertas siasatan di bawah Seksyen 323 Kanun keseksaan dan akan dirujuk kepada Pejabat Timbalan Pendakwa Raya dengan segera,” katanya dalam kenyataan hari ini.

(Ketua Polis Daerah Jempol, Superintendan Hoo Chang Hook)

Dalam pada itu, Hoo turut menafikan dakwaan ada campur tangan polis dalam menyelesaikan kes ini (setel tepi) dan mengambil tindakan mengikut prosedur ditetapkan tanpa menyebelahi mana-mana pihak.Beliau meminta pelanggan dan orang awam yang berada dalam restoran tersebut tampil untuk membantu siasatan selain turut menasihat orang ramai untuk tidak membuat sebarang spekulasi di laman sosial yang boleh menganggu siasatan dan ketenteraman awam.Terdahulu, tular satu video berdurasi 1 minit 41 saat di Twitter memaparkan insiden pergaduhan di restoran terbabit.


Lelaki maut dengan kesan tembakan di dahi

KUALA LUMPUR, 3 Mei - Seorang lelaki tempatan ditemukan maut dengan kesan tembakan di dahi dalam kejadian di sebuah bilik hotel di Bukit Bintang petang tadi, sejam selepas beliau mendaftar masuk.Ketua Jabatan Siasatan Jenayah Kuala Lumpur SAC, Habibi Majinji berkata perkara itu disedari seorang pekerja hotel berkenaan yang memasuki bilik tersebut dan kemudian menghubungi polis pada kira-kira 7 malam. "Mangsa seorang lelaki tempatan berusia 46 tahun berasal dari Johor mendaftar masuk ke hotel berkenaan pada 6 petang tadi. Polis telah menahan rakan sebilik mangsa bagi membantu siasatan," katanya ketika dihubungi Bernama.Habibi berkata motif kejadian masih dalam siasatan dan senjata api yang digunakan belum dijumpai.Kes disiasat mengikut Seksyen 302 Kanun Keseksaan kerana membunuh.- BERNAMA

(Ketua Jabatan Siasatan Jenayah Kuala Lumpur SAC, Habibi Majinji)


Kes samun viral TikTok, polis buru suspek terlibat

KUALA LUMPUR, 6 Mei- Seorang lelaki berdepan detik cemas selepas cuba mengejar pencuri yang memecah cermin keretanya dan melarikan barang berharga miliknya di Damansara Perdana, petang semalam.Kejadian yang berlaku kira-kira jam 3.40 petang itu di Damansara Perdana, Selangor itu turut tular di TikTok.Menurut Timbalan Ketua Polis Daerah Petaling Jaya, Superintenden Ku Mashariman Ku Mahmood, mangsa yang juga seorang lelaki tempatan berusia 30-an kemudian tampil di Balai Polis Damansara membuat laporan kejadian itu pada jam 4.30 petang."Mangsa memaklumkan dia nampak seseorang sedang menendang cermin kereta sebelah penumpang hadapan sehingga pecah sebelum melarikan beg kerjanya yang mengandungi komputer riba serta barangan peribadi."Mangsa kemudian menjerit dan menyebabkan suspek terus lari masuk ke dalam sebuah kereta dan cuba melarikan diri."Bagaimanapun, mangsa terus mengejar kereta suspek sebelum berlaku pergelutan antara mereka sehingga beg mangsa terjatuh dari kereta suspek," katanya dalam kenyataan, hari ini.Akibat kejadian, mangsa mengalami kecederaan ringan selain mengalami kerugian dianggarkan RM500.

(Kejadian kes samun yang dirakam dan dimuat naik oleh seorang pengguna laman sosial TikTok menjadi viral)

Usaha memburu suspek dipergiat dan orang ramai yang mempunyai maklumat diminta tampil."Kita minta saksi yang mempunyai maklumat berkaitan kejadian itu untuk tampil di mana-mana balai polis berhampiran atau menghubungi Pusat Kawalan Ibu Pejabat Polis Daerah Petaling Jaya di talian 03-79662176 untuk membantu siasatan," katanya.


Pandu MPV secara bahaya, polis tahan pembuli jalan raya

KUALA LUMPUR, 2 Mei - Polis menahan seorang lelaki yang disyaki memandu kenderaan pelbagai guna (MPV) secara berbahaya di Kilometer (KM) 25.1 hingga KM 27.5 Lebuhraya Karak menghala ke Genting Sempah, Pahang, semalam.Ketua Polis Daerah Gombak ACP Zainal Mohamed Mohamed berkata pembuli jalan yang berusia 43 tahun itu ditahan di perkarangan Bahagian Siasatan dan Perundangan Trafik Ibu Pejabat Polis Daerah (IPD) Gombak pada pukul 2 petang."Pemandu ini telah dibawa menjalani ujian air kencing di Bahagian Narkotik IPD Gombak."Hasil ujian adalah negatif. Dia juga dibawa ke Hospital Selayang untuk diambil sampel darah bagi tujuan ujian alkohol," katanya dalam kenyataan pada Ahad.

(Sot layar dari video yang tular di media sosial)

Beliau berkata pemandu terbabit akan dibawa ke Mahkamah Majistret Selayang untuk mendapat perintah reman bagi disiasat mengikut Seksyen 42 (1) Akta Pengangkutan Jalan 1987 kerana memandu secara melulu dan berbahaya.Semalam, video berdurasi 2.25 minit tular di media sosial yang memaparkan seorang lelaki memandu sebuah kenderaan jenis Toyota Alphard warna putih dipandu secara berbahaya dengan memotong di lorong kecemasan serta membuat provokasi kepada pengguna jalan raya lain.


Pelarian Rohingya antara 143 orang ditahan di perairan Kuala Kurau

PARIT BUNTAR,30 April- Seramai 143 pendatang tanpa izin termasuk 134 etnik pelarian Rohingya ditahan di perairan laut Kuala Kurau hari ini.Ketua Polis Perak Datuk Mior Faridalathrash Wahid berkata kesemua mereka yang berumur lingkungan lima tahun hingga 40-an itu ditahan kira-kira enam batu nautika di perairan laut Kuala Kurau di antara 7 pagi hingga 12.30 tengah hari."Semua warga asing itu termasuk empat lelaki warga Bangladesh dan lima lelaki Myanmar ditahan selepas bot yang dinaiki mereka tersangkut pada beting pasir Kalumpang di perairan berkenaan.“Mereka yang ditahan itu membabitkan 66 lelaki dan 59 wanita serta kanak-kanak lelaki dan perempuan masing-masing sembilan orang," katanya ketika dihubungi hari ini.

(Ketua Polis Perak Datuk Mior Faridalathrash Wahid berkata kesemua mereka ditahan kira-kira enam batu nautika di perairan laut Kuala Kurau di antara 7 pagi hingga 12.30 tengah hari./FOTO FAIL BERNAMA)

Beliau berkata mereka datang dari Myanmar dan berada di perairan itu setelah bot dinaiki tersangkut pada beting pasir.Katanya semasa pemeriksaan, seramai 87 orang berada di atas bot manakala yang lain bertindak melarikan diri dengan berenang ke daratan sebelum ditahan.-BERNAMA


Akta Kawalan Bekalan: 62 kes libatkan nilai RM1 juta dari Januari hingga Mac

KOTA BHARU, 30 April- Kementerian Perdagangan Dalam Negeri dan Hal Ehwal Pengguna (KPDNHEP) Kelantan merekodkan rampasan bernilai RM1 juta, membabitkan 62 kes di bawah Akta Kawalan Bekalan 1961 sejak Januari hingga Mac tahun ini.Ketua Pegawai Penguatkuasa KPDNHEP Kelantan, Azanizam Affendi Juri berkata rampasan melibatkan barangan seperti minyak masak bersubsidi, tepung gandum, gula, diesel dan minyak petrol dilakukan menerusi 29 operasi bersepadu.Katanya selain KPDNHEP Kelantan, operasi bersepadu turut membabitkan agensi lain seperti Pasukan Polis Marin, Pasukan Gerakan Am (PGA) dan Angkatan Tentera Malaysia (ATM).“Daripada 62 kes itu, KPDNHEP turut berjaya membuat 15 tangkapan,” katanya kepada Bernama, baru-baru ini.Azanizam berkata selain kesalahan di bawah Akta Kawalan Bekalan 1961, pihaknya turut merekodkan 227 kes di bawah Akta Kawalan Harga dan Antipencatutan 2011, selain Akta Timbang dan Sukat 1972 bagi tempoh yang sama.

Beliau berkata daripada 227 kes itu, sebanyak 121 kes membabitkan kesalahan di bawah Akta Kawalan Harga dan Antipencatutan 2011 kerana peniaga gagal mempamerkan tanda harga terhadap barangan yang dijual.“Pihak kami juga sentiasa mempergiatkan pemeriksaan harian dan memantau kedudukan bekalan barang kawalan dan keperluan asas, peringkat pemborong utama dan peruncit untuk mengekang daripada berlaku sebarang penyelewengan.“Peniaga juga diingatkan agar sentiasa mematuhi undang-undang yang dikuatkuasakan bagi memastikan pengguna dapat menikmati harga yang ditetapkan, sekali gus untuk melahirkan suasana yang harmoni antara peniaga dan pengguna,” katanya.


KKM kesan tiga produk kosmetik beracun

KUALA LUMPUR, 28 April- Bahagian Regulatori Farmasi Negara (NPRA) Kementerian Kesihatan (KKM) menggesa orang ramai mengelak daripada membeli dan menggunakan tiga produk kosmetik yang dikesan mengandungi racun berjadual.Ketua Pengarah Kesihatan, Tan Sri Dr Noor Hisham Abdullah berkata produk itu ialah Puteri Ratu Treatment Cream dan Flashh Treatment Cream yang masing-masing mengandungi merkuri manakala Flashh Night Cream mengandungi hidrokuinon."Susulan itu, notifikasi produk-produk kosmetik terlibat telah dibatalkan Pengarah Kanan Perkhidmatan Farmasi KKM dan tidak lagi dibenarkan untuk dijual di Malaysia," katanya dalam kenyataan hari ini.Beliau berkata orang awam yang sedang menggunakan produk kosmetik itu dinasihatkan supaya segera menghentikan penggunaannya dan mendapatkan nasihat daripada ahli profesional kesihatan jika mengalami sebarang ketidakselesaan atau kesan advers.Dr Noor Hisham berkata merkuri boleh diserap masuk ke dalam badan dan menyebabkan kerosakan pada buah pinggang dan sistem saraf, selain ia juga boleh mengganggu perkembangan otak kanak-kanak yang masih kecil atau yang belum dilahirkan serta menyebabkan ruam, iritasi dan perubahan lain pada kulit.Produk kosmetik yang mengandungi hidrokuinon pula boleh menyebabkan kemerahan pada kulit yang disapu, ketidakselesaan, perubahan warna kulit yang tidak diingini malah kulit menjadi hipersensitif."Ia juga boleh menghalang proses pigmentasi (depigmentasi) yang mengurangkan perlindungan kulit daripada pancaran sinar ultraungu berbahaya dan boleh meningkatkan risiko kanser kulit," katanya.

Dr Noor Hisham berkata penjual dan pengedar produk kosmetik itu diberi amaran supaya menghentikan penjualan dan pengedaran produk kosmetik tersebut dengan serta-merta kerana melanggar Peraturan-peraturan Kawalan Dadah dan Kosmetik 1984. "Individu melakukan kesalahan di bawah peraturan-peraturan ini boleh dikenakan hukuman denda tidak melebihi RM25,000 atau penjara tidak melebihi tiga tahun atau kedua-duanya untuk kesalahan pertama dan denda tidak melebihi RM50,000 atau penjara tidak melebihi lima tahun atau kedua-duanya untuk kesalahan berikutnya."Syarikat yang melakukan kesalahan boleh didenda sehingga RM50,000 untuk kesalahan pertama dan denda sehingga RM100,000 untuk kesalahan berikutnya," katanya.Beliau turut menggalakkan orang awam menyemak status notifikasi sesuatu produk kosmetik dengan melayari laman sesawang rasmi NPRA www.npra.gov.my atau melalui aplikasi 'NPRA Product Status' yang boleh dimuat turun daripada Google Play Store.


Bapa didakwa rogol anak tiri, ibu kandung berhadapan tuduhan abaikan mangsa

BUTTERWORTH, 29 April- Seorang lelaki didakwa di Mahkamah Sesyen di sini, hari ini atas enam pertuduhan melakukan persetubuhan dan amang seksual fizikal terhadap anak tirinya, antara Januari 2020 hingga 23 April lalu.Tertuduh berusia 35 tahun itu mengaku bersalah atas tiga pertuduhan terhadapnya yang dibacakan dalam bahasa Tamil oleh jurubahasa di hadapan Hakim Norhayati Mohd Yunus.Mengikut pendakwaan, tertuduh didakwa melakukan persetubuhan terhadap seorang kanak-kanak perempuan yang juga anak tirinya yang berusia 11 tahun 8 bulan.Dia didakwa melakukan kesalahan itu di sebuah rumah di Bandar Perai Jaya di sini antara Januari 2020 hingga 23 April tahun ini.Tertuduh didakwa melakukan kesalahan tersebut mengikut Seksyen 376B (1) Kanun Keseksaan yang memperuntukkan hukuman penjara tidak kurang 10 tahun dan tidak lebih 30 tahun dan boleh disebat jika sabit kesalahan.Sementara itu, bagi tiga lagi pertuduhan di hadapan Hakim Noor Aini Yusof, dia didakwa melakukan amang seksual fizikal ke atas mangsa sama.Tertuduh didakwa melakukan kesalahan itu mengikut Seksyen 14(a) Akta Kesalahan Seksual Terhadap Kanak-kanak 2017 yang jika sabit kesalahan boleh dipenjara tidak lebih 20 tahun dan sebatan.

(Kedua-dua hakim kemudian memerintahkan tiada jaminan diberikan terhadap tertuduh sebelum menetapkan 30 Mei depan sebagai sebutan semula kes)

Bagi kenam-enam pertuduhan Timbalan Pendakwa Raya memohon jaminan tidak diberikan ke atas tertuduh berikutan bimbang akan mengganggu mangsa serta saksi pendakwaan yang lain.Kedua-dua hakim kemudian memerintahkan tiada jaminan diberikan terhadap tertuduh sebelum menetapkan 30 Mei depan sebagai sebutan semula kes sementara menunggu laporan perubatan, laporan psikiatri dan laporan pusat temubual kanak-kanak (CIC).Pendakwaan dikendalikan Timbalan Pendakwa Raya Aisyah Al Humayrah Kamaruzaman dan Muhamad Syeqal Che Murat, manakala tertuduh tidak diwakili peguam.Dalam pada itu, di hadapan Hakim Noorhayati, isteri tertuduh yang berusia 40 tahun mengaku bersalah atas pertuduhan mengabaikan mangsa yang juga anak kandungnya sehingga menyebabkan kecederaan emosi.Kesalahan itu didakwa dilakukan dalam tempoh dan tempat yang sama.Wanita itu didakwa melakukan kesalahan tersebut mengikut Seksyen 31(1)(a) Akta Kanak-kanak 2001 yang jika sabit kesalahan boleh didenda tidak melebihi RM50,000 atau penjara tidak lebih 20 tahun atau kedua-dua sekali.Pendakwaan terhadap Noorhayati dikendalikan Timbalan Pendakwa Raya Aisyah Al Humayrah.Tiada jaminan ditawarkan terhadap wanita itu atas alasan sama.Kes disebut semula pada 31 Mei depan bagi menunggu laporan psikiatri mangsa.


Polis bongkar stor dadah berselindung di sebalik kedai pakaian 'bundle'

GEORGE TOWN, 28 April- Polis Pulau Pinang menumpaskan sindiket pengedaran dadah bernilai hampir RM1 juta yang berselindung di sebalik kedai pakaian ‘bundle’ dalam beberapa siri serbuan di kawasan Seberang Perai Tengah sejak 25 April lepas.Ketua Polis Pulau Pinang, Datuk Mohd Shuhaily Mohd Zain berkata, pada pukul 4.00 pagi 25 April dan pukul 3.00 pagi 27 April, Bahagian Siasatan Jenayah Narkotik Ibu Pejabat Polis Seberang Perai Tengah telah melancarkan operasi terancang di kawasan Bukit Mertajam.Menurutnya, beberapa siri serbuan yang dilakukan dalam tempoh itu telah membawa kepada rampasan 17 bungkusan dadah syabu dengan anggaran berat 16,707.6 gram (g) bernilai RM601,473.50, dua paket plastik dadah ganja seberat 41g bernilai RM102.50 dan 149 bungkusan dadah jenis ganja dengan anggaran berat 151,114g bernilai RM377,785.“Jumlah nilai rampasan dadah adalah RM979,361 dan polis turut menahan lima lelaki tempatan dan seorang wanita warga asing yang berumur diantara 22 hingga 55 tahun, dalam siri serbuan itu. Tiga kenderaan yang bernilai RM45,000 turut disita,” katanya kepada pemberita di sini hari ini.Mohd Shuhaily berkata lokasi utama serbuan adalah di sebuah rumah kedai tiga tingkat di kawasan Bukit Mertajam yang menjadikan kedai pakaian 'bundle' sebagai stor penyimpanan dadah.Katanya, siasatan awal mendapati sindiket ini menyewa rumah kedai itu dengan RM1,500 sebulan dan melakukan perniagaan kedai pakaian ‘bundle’ untuk mengaburi pihak berkuasa di sebalik aktiviti haram itu.

Beliau berkata hasil risikan mendapati aktiviti pengedaran dadah oleh sindiket ini telah bergiat aktif sejak Januari tahun ini dan dipercayai bekalan dadah ini adalah untuk kegunaan tempatan.“Siasatan masih dilakukan untuk mengenal pasti jumlah anggota sindiket dan polis percaya bekalan dadah ini diseludup masuk dari negara jiran,” katanya.Beliau berkata hasil ujian saringan air kencing mendapati tiga yang ditahan positif dadah Methamphetamine, Morphine dan Tetrahydrocannabinol (THC) manakala semakan rekod lampau mendapati lima yang ditahan mempunyai rekod dadah dan jenayah.Katanya, kesemua mereka akan direman selama tujuh hari bermula 25 April mengikut Seksyen 39B Akta Dadah Berbahaya 1952.


Pelajar sekolah belasah rakan, Polis terima laporan kes

LANGKAWI, 28 April - Kerajaan negeri memandang serius kejadian sekumpulan pelajar sebuah sekolah menengah di Langkawi, membelasah seorang rakan sekolah mereka semalam, yang videonya tular di media sosial. Pengerusi Jawatankuasa Agama, Pendidikan dan Sumber Manusia Kedah Datuk Najmi Ahmad berkata, kejadian itu tidak sepatutnya berlaku terutamanya ketika Ramadan. "Semua pihak terutama sekolah, guru, Pejabat Pendidikan Daerah dan Persatuan Ibu Bapa dan Guru (PIBG) seharusnya peka bagi menangani kes seumpama itu," katanya.Ketua Polis Daerah Langkawi, ACP Shariman Ashari mengesahkan menerima laporan kes berkenaan dan kini disiasat mengikut Seksyen 147 kanun keseksaan.

(Ketua Polis Daerah Langkawi, ACP Shariman Ashari)

Terdahulu media melaporkan, tular satu video di media sosial memaparkan tindakan sekurang-kurang lapan pelajar mengepung, menumbuk, menendang, memijak dan menghentak kepala seorang pelajar lelaki dengan meja. Video berdurasi 25 saat itu tular di WhatsApp dan Facebook sejak awal pagi tadi.


SPRM punyai kuasa siasat hakim

KUALA LUMPUR, 28 April- Suruhanjaya Pencegahan Rasuah Malaysia (SPRM) menegaskan, agensi itu mempunyai kuasa untuk menyiasat mana-mana pegawai badan awam setelah menerima laporan atau aduan rasmi.SPRM dalam kenyataan hari ini memaklumkan telah diberikan kuasa, untuk menyiasat kes jenayah rasuah di bawah Akta SPRM 2009 termasuk siasatan terhadap pegawai badan awam yang ditafsirkan dalam Seksyen 3 akta tersebut.“Pegawai badan awam ertinya mana-mana orang yang menjadi anggota, pegawai, pekerja atau pekhidmat sesuatu badan awam, dan termasuklah anggota pentadbiran, Ahli Parlimen dan ahli sesuatu Dewan Undangan Negeri.“Selain itu, hakim Mahkamah Tinggi, Mahkamah Rayuan atau Mahkamah Persekutuan, dan mana-mana orang yang menerima apa-apa saraan daripada wang awam, dan, jika badan awam itu ialah suatu perbadanan seorang, termasuklah orang yang diperbadankan sebagai perbadanan itu,” menurut kenyataan itu.Kenyataan SPRM itu dikeluarkan susulan kritikan yang diterima agensi itu setelah ia mengesahkan membuka siasatan terhadap Hakim Mahkamah Rayuan, Datuk Mohd Nazlan Mohd Ghazali yang didakwa menerima sejumlah wang.Kenyataan itu memaklumkan, selaras dengan prinsip pengasingan kuasa, setelah semua proses siasatan selesai dilakukan, kertas siasatan akan dikemukakan kepada Pejabat Peguam Negara untuk membuat keputusan sama ada melakukan pendakwaan atau sebaliknya.

“SPRM juga telah mempunyai rekod menyiasat hakim yang mana kertas siasatan berkaitan diserahkan kepada Pejabat Peguam Negara untuk membuat penilaian. “Berhubung siasatan terhadap hakim tersebut, SPRM telah menerima satu aduan pada 15 Mac lalu disusuli dua lagi aduan pada 23 dan 27 April lepas. Siasatan ini masih berada di fasa awal dan melibatkan kepentingan awam,” menurut kenyataan itu.Kenyataan itu menegaskan, apabila sesuatu siasatan dijalankan terhadap mana-mana individu, ia tidak bermakna individu tersebut telah melakukan kesalahan.“Sehubungan itu, SPRM memohon masyarakat umum memberi ruang untuk proses siasatan dijalankan mengikut lunas undang-undang yang ditetapkan,” menurut kenyataan itu.


Bapa tiri dera dua anak perempuan

ALOR SETAR, 28 April - Dua kanak-kanak perempuan yang juga adik beradik dipercayai didera bapa tiri diselamatkan. Manakala bapa tiri kanak-kanak terbabit kini jadi buruan polis.  Ketua Polis Daerah Kota Setar ACP Ahmad Shukri Mat Akhir berkata mangsa pertama berusia 8 tahun dan adik mangsa 6 tahun dan kedua-duanya merupakan pelajar sebuah sekolah di Alor Setar,Kedah . "Berdasarkan temubual ke atas kedua-dua mangsa, mereka menyatakan dipukul oleh ayah tiri mereka.  "Selain lebam di pipi kiri dan kanan, mangsa juga beritahu ditendang oleh bapa tiri di bahagian belakang badan sehingga mengalami kesan lebam. "Manakala mangsa kedua terdapat kesan parut lama di bahagian dahi akibat kesan dipukul.Gambar kesan lebam pada kedua-dua mangsa telah dirakamkan," katanya di sini.

(Ketua Polis Daerah Kota Setar ACP Ahmad Shukri Mat Akhir)

Pegawai perubatan Hospital Sultanah Bahiyah Alor Setar mengesahkan kecederaan dialami kedua-dua mangsa dipercayai akibat dipukul.  Kedua-dua mangsa telah ditahan wad untuk pemantauan lanjut pegawai perubatan.  Kes disiasat menurut Seksyen 31(1) (a) Akta Kanak-kanak 2001.  Kejadian disedari guru apabila mangsa pertama yang datang ke kelas dengan kesan lebam di pipi kiri dan kanan dan memaklumkan akibat dipukul bapa tiri.  Guru kemudiannya memaklumkan Guru Kaunseling dan pentadbiran Sekolah sebelum dirujuk kepada Jabatan Kebajikan Masyarakat (JKM) Alor Setar .   JKM telah datang ke sekolah pada 27 April membuat laporan polis di Balai Polis Alor Setar.


Kes dua warga Myanmar didakwa bunuh rakan senegara ditangguh

SUNGAI PETANI, 28 April- Mahkamah Majistret di sini hari ini menangguhkan kes melibatkan dua pekerja ladang warga Myanmar yang didakwa membunuh rakan senegara mereka di stor ladang limau di Tikam Batu pada 17 April lepas.Majistret Nurul Ainna Ahmad memutuskan demikian selepas tertuduh Khin Maung Win, 39, dan Tun Soe, 42, mendakwa tidak memahami Bahasa Melayu sebelum pertuduhan dibacakan jurubahasa terhadap mereka. Mahkamah kemudian menetapkan 15 Jun depan untuk sebutan semula kes bagi menyediakan perkhidmatan jurubahasa Myanmar kepada mereka.Terdahulu, kedua-dua lelaki terbabit sepatutnya didakwa mengikut Seksyen 302 Kanun Keseksaan dibaca bersama dengan Seksyen 34 kanun yang sama.Mahkamah tidak menawarkan sebarang jaminan kepada mereka.Pendakwaan kes itu dikendalikan Timbalan Pendakwa Raya Nur Hamizah Mat Shah manakala kedua-dua pekerja ladang itu tidak diwakili peguam.Mengikut pertuduhan, kedua-dua lelaki itu didakwa bersama-sama membunuh Maung Tun Hlaing, seorang warga Myanmar di stor ladang limau, Lot 7670, Jalan Kampung Permatang Berangan, Mukim Pinang Tunggal, Tikam Batu dekat sini lebih kurang pukul 11.00 malam, 17 April lepas.

Sementara itu, Ketua Polis Daerah Kuala Muda, ACP Zaidy Che Hassan dalam satu kenyataan hari ini berkata, polis menerima panggilan memaklumkan seorang lelaki warga Myanmar berusia lebih kurang 40 tahun terbaring dengan kesan kepala berdarah kira-kira pukul 1.05 tengah hari pada 18 April lepas.Zaidy berkata mangsa ditemui dalam stor ladang limau, Lot 7670 Jalan Kampung Permatang Berangan, Mukim Pinang Tunggal, Tikam Batu.Beliau berkata kedua-dua suspek ditahan pada 21 April lepas dan direman tujuh hari sebelum dihadapkan ke mahkamah hari ini.


Tiga pembantu penguat kuasa JPJ terima rasuah didenda RM5,000

IPOH, 28 April- Tiga pembantu penguat kuasa Jabatan Pengangkutan Jalan (JPJ) didenda RM5,000 seorang di Mahkamah Sesyen di sini hari ini, selepas mengaku bersalah menerima rasuah RM20,000 supaya tidak mengambil tindakan terhadap kenderaan tanpa surat kebenaran ketika Perintah Kawalan Pergerakan (PKP) tahun lepas.Hakim Ainul Shahrin Mohamad turut memerintahkan tertuduh Mohamad Fadzli Robaini, 32, Mohd Khairumin Sahdan, 35, dan Sazali Rani, 53, dihukum penjara sebulan jika gagal membayar denda berkenaan.Mohamad Fadzli, Mohd Khairumin dan Sazali membayar denda tersebut.Mengikut kertas pertuduhan, ketiga-tiga pembantu penguat kuasa Unit Peronda Lebuhraya Jelapang Perak itu, bersama-sama menerima wang tunai sebanyak RM20,000 daripada Lee Kok Wong, 29, agar tidak mengambil tindakan undang-undang ke atas Cheong Chee Wei, 41, atas kesalahan membawa barang muatan arak tanpa surat kebenaran semasa PKP.Kesalahan itu dilakukan di tepi Lebuh Raya Utara Selatan (PLUS) di dalam daerah Kinta di sini, antara pukul 10.00 pagi hingga 1.10 tengah hari pada 6 Jun 2021.

Ketiga-tiga pembantu penguat kuasa JPJ didenda RM5,000 selepas didapati bersalah menerima rasuah di Mahkamah Sesyen Ipoh hari ini

Pertuduhan dikemukakan mengikut Seksyen 165 Kanun Keseksaan yang dibaca bersama Seksyen 34 Kanun Keseksaan yang memperuntukkan hukuman penjara maksimum dua tahun, atau denda, atau kedua-duanya sekali, jika sabit kesalahan.Pendakwaan dikendalikan Timbalan Pendakwa Raya Maziyah Mansor manakala ketiga-tiga mereka diwakili peguam Muhaimin Aris.


Kes pecah rumah, curi motosikal, kesalahan trafik; tumpuan Op Selamat bersempena Aidilfitri

PETALING JAYA, 28 April - Pencegahan kes pecah rumah, curi motosikal dan kesalahan trafik jadi tumpuan Polis Petaling Jaya dalam Op Selamat bersempena Aidilfitri.Ketua Polis Daerah Petaling Jaya, ACP Mohamad Fakhrudin Abdul Hamid berkata, 264 pegawai akan bertugas dalam Op Selamat kali ini.Turut terlibat bomba, Jabatan Pengangkutan Jalan dan Pejabat Kesihatan Daerah.

(264 pegawai akan bertugas dalam Op Selamat bersempena Aidilfitri)

Pemantauan trafik dipertingkat di kawasan kerap berlaku kemalangan seperti Jalan lapangan Terbang Subang, Persiaran Surian dan Lebuhraya Persekutuan."Saya nasihatkan kepada penduduk Petaling Jaya sekiranya nak balik kampung sila hubungi balai polis terdekat atau hubungi IPD PJ bila nak balik dan semasa itu kita akan jalankan rondaan untuk pastikan rumah mereka tidak dimasuki pencuri," kata Mohamad Fakhrudin Beliau ditemui selepas merasmikan acara pelepasan Op Selamat 18 di Lebuhraya Pantai Baharu.


Sindiket curi kereta mewah tumpas

KUALA LUMPUR, 27 April- Siasatan terhadap satu laporan kecurian kenderaan di sebuah pusat beli belah di Ibu Negara membawa kepada penemuan 26 lagi kereta mewah yang disyaki dicuri.Ketua Polis Kuala Lumpur, Datuk Azmi Abu Kassim berkata, sembilan lelaki berusia antara 30 hingga 40 tahun ditahan dalam beberapa siri serbuan Op Klon yang dilakukan di beberapa lokasi di seluruh negara.Jelas beliau, nilai rampasan kesemua kenderaan tersebut mencecah hampir RM3 juta."Satu kes kecurian berlaku pertengahan Disember 2021 melibatkan sebuah kenderaan mewah yang dilaporkan hilang, dicuri di sebuah kompleks beli-belah ternama di Kuala Lumpur.Susulan laporan kehilangan itu, Jabatan Siasatan Jenayah Polis Kuala Lumpur telah memulakan siasatan dan sembilan orang telah ditangkap," katanya dalam sidang media di Ibu Negara.

(Datuk Azmi Abu Kassim, Ketua Polis Kuala Lumpur)

Mengulas lanjut, modus operandi sindiket berkenaan menyasarkan kenderaan mewah untuk dijual semula selepas menggantikan nombor pendaftaran kenderaan terbabit menggunakan identiti kenderaan yang telah dilupuskan."Daripada 26 kenderaan yang kita rampas ini, 12 jenis Toyota Vellfire, lima kereta Honda, tiga BMW, tiga Mercedes, dua Mazda, dan satu Ford Ranger.Setiap kenderaan boleh meraih keuntungan antara RM30,000 hingga RM40,000 dan keuntungan ini selepas ditolak semua kos termasuk kos mencuri, kos untuk mendapat maklumat kenderaan lupus dan lain-lain,” ujarnya lagi.Tambah beliau, siasatan mendapati ada antara suspek yang mempunyai rekod jenayah lampau, pernah menjalani hukuman penjara dan kembali aktif dalam kegiatan mencuri kereta selepas dibebaskan.


Dua kanak-kanak maut dilanggar lori

PETALING JAYA, 27 April - Dua kanak-kanak perempuan yang merupakan adik-beradik maut dilanggar lori di PJS 3/2 Taman Medan, Petaling Jaya. Dua beradik tersebut berusia 15 dan 9 tahun meninggal dunia di tempat kejadian.Ketua Polis Daerah Petaling Jaya, ACP Mohamad Fakhrudin Abdul Hamid berkata kemalangan tersebut berlaku kira-kira 8.54 malam tadi. "Saksi kemalangan tersebut diperlukan, kepada sesiapa yang melihat atau berada di tempat kejadian, mohon tampil ke balai polis berhampiran atau berhubung terus dengan pegawai penyiasat trafik, Inspektor Rozilah Hussin di talian 016-2679025 bagi membantu siasatan," katanya dalam satu kenyataan media.

(Lokasi kemalangan maut dua beradik di PJS 3/2 Taman Medan, Petaling Jaya)

Kemalangan melibatkan sebuah motosikal dan lori tiga tan. Siasatan mendapati, motor yang dibawa dipercayai hilang kawalan dan dilanggar lori yang kebetulan melalui jalan tersebut.Mayat di bawa ke Pusat Perubatan Universiti Malaya (PPUM) untuk bedah siasat. Kes disiasat bawah seksyen 41(1) APJ 1987. Siasatan lanjut masih dijalankan untuk mengenal pasti punca dan sebab kematian.


Remaja perempuan menipu diragut

KUALA LUMPUR, 27 April - Mahu mengelak daripada didenda kerana hilang kad pengenalan, seorang remaja perempuan sanggup menipu pihak polis.

Remaja tersebut telah membuat laporan palsu dan mendakwa dia diragut.Remaja berusia 18 tahun itu menyatakan, dia diragut di Jalan Puteri 1/6, Bandar Puteri Puchong, Puchong  oleh seorang lelaki tidak dikenali yang menunggang motosikal semasa berjalan kaki. Ketua Polis Daerah Serdang ACP A  Anbalagan berkata hasil siasatan mendapati remaja tersebut membuat laporan palsu dan pihaknya membuka kertas siasatan mengikut Seksyen 182 Kanun Keseksaan. “Remaja tersebut telah dituduh di Mahkamah Petaling Jaya semalam,” katanya dalam satu kenyataan malam tadi.

(Ketua Polis Daerah Serdang ACP A Anbalagan)

Anbalagan berkata pihaknya menerima 14 kes laporan palsu dengan 12 kes telah didakwa di mahkamah mengikut Seksyen 182 Kanun Keseksaan pada tahun lepas. Katanya sebanyak tiga kes melibatkan laporan palsu diterima pihaknya tahun ini dengan dua sudah dituduh di mahkamah. “Kita menasihatkan orang ramai tidak membuat laporan polis palsu dengan mengambil jalan mudah bagi mengelakkan diri daripada dikenakan denda,” katanya.


Penjawat awam ditahan terima rasuah RM100,000

KUALA LUMPUR, 26 April- Suruhanjaya Pencegahan Rasuah Malaysia (SPRM) menahan seorang penjawat awam lelaki di Putrajaya pada Jumaat lepas kerana disyaki meminta dan menerima rasuah kira-kira RM100,000.Sumber berkata suspek berusia 30-an yang bertugas di sebuah agensi kerajaan itu disyaki meminta habuan berkenaan sebagai balasan memberikan projek kepada beberapa syarikat berhubung kerja berkaitan sanitasi di pusat mengundi dalam Pilihan Raya Negeri di Johor, baru-baru ini.Menurutnya, suspek sebelum ini dipercayai pernah meminta wang lebih RM130,000 daripada seorang individu pada awal tahun ini bagi kerja berkaitan sanitasi, namun individu terbabit hanya mampu memberikan wang berjumlah kira-kira RM100,000.“Suspek yang bersetuju mengurangkan jumlah habuan yang diminta kemudian bertemu dengan individu berkenaan pada Jumaat lalu untuk menyerahkan wang seperti yang dipersetujui,” kata sumber itu.

Penjawat awam berusia 30-an terbabit dibawa ke Mahkamah Majistret Putrajaya kerana disyaki meminta dan menerima rasuah kira-kira RM100,000 berhubung kerja berkaitan sanitasi pusat mengundi semasa PRN Johor.

Sementara itu, Pengarah Bahagian Perisikan SPRM Datuk Azmi Kamaruzaman mengesahkan penahanan lelaki tersebut bagi membantu siasatan di bawah Seksyen 17(a) Akta SPRM 2009.Beliau berkata, lelaki tersebut direman selama empat hari yang berakhir hari ini dan dibebaskan dengan jaminan SPRM sebanyak RM10,000.


Bekas finalis Masterchef Malaysia hadapi tuduhan bunuh, bebas dengan jaminan

PUTRAJAYA, 26 April- Bekas finalis program MasterChef Malaysia 2012, Etiqah Siti Noorashikeen Mohd Sulong yang menghadapi pertuduhan membunuh, dibenar diikat jamin oleh Mahkamah Rayuan di sini hari ini sementara menunggu kesnya dipindahkan ke Mahkamah Tinggi.Panel tiga hakim terdiri daripada Datuk Lee Swee Seng, Datuk Supang Lian dan Datuk M. Gunalan dalam keputusan sebulat suara, membenarkan Etiqah diikat jamin RM30,000 dengan seorang penjamin.Mahkamah juga memerintahkannya menyerahkan pasport kepada Mahkamah Majistret Kota Kinabalu dan melapor diri di Balai Polis Penampang pada hari Isnin setiap minggu.Peguam Etiqah, Datuk Seri K. Rakhbir Singh memberitahu pemberita bahawa Hakim Lee yang menyampaikan keputusan, memutuskan bahawa terdapat merit dalam permohonan ikat jamin Etiqah dan mahkamah berpuas hati terdapat keadaan khas untuk memberikan ikat jamin.Wanita berusia 34 tahun itu yang juga jurutera Petronas didakwa bersama suaminya, Mohammad Ambree Yunos@Unos, 41, seorang kontraktor di Mahkamah Majistret Kota Kinabalu pada 29 Disember tahun lepas kerana membunuh pembantu rumah mereka.Tiada pengakuan direkodkan daripada Etiqah dan Mohammad Ambree.Pasangan itu didakwa membunuh Nur Afiah Daeng Damin, 28, di sebuah rumah di Amber Tower, Lido Avenue, Jalan Lintas, Penampang antara 10 dan 13 Disember tahun lepas.Mereka didakwa mengikut Seksyen 302 Kanun Keseksaan yang membawa hukuman mati mandatori, jika sabit kesalahan.Pada prosiding mahkamah yang dijalankan secara maya hari ini, Rakhbir Singh memohon anak guamnya (Etiqah) dibebaskan dengan ikat jamin sementara menunggu perbicaraan dengan mengatakan bahawa Etiqah sakit dan mempunyai anak kembar yang kedua-duanya autistik.

Beliau memohon Etiqah diberi ikat jamin di bawah Seksyen 388(1) Kanun Prosedur Jenayah yang menyatakan bahawa mahkamah boleh mengarahkan mana-mana orang di bawah umur 16 tahun atau mana-mana wanita atau mana-mana orang sakit yang dituduh melakukan kesalahan itu dibebaskan dengan ikat jamin. Rakhbir Singh berkata sebelum ini Mahkamah Majistret dan Mahkamah Tinggi telah menolak permohonan anak guamnya. Menurut Rakhbir Singh kes itu masih belum dipindahkan ke Mahkamah Tinggi.Timbalan Pendakwa Raya Datuk Mohd Dusuki Mokhtar mewakili pendakwaan.


Lelaki warga Kanada didenda RM800 tunjuk isyarat lucah, tak pakai pelitup muka

KUALA LUMPUR, 26 April- Seorang lelaki warga Kanada didenda RM800 oleh Mahkamah Majistret di sini hari ini kerana menunjukkan isyarat lucah kepada pengawal keselamatan sebuah pasar raya dan tidak memakai pelitup muka, dua minggu lepas.Majistret S. Mageswary menjatuhkan hukuman itu terhadap Theberge Travis Lee, 44, selepas dia mengaku bersalah atas dua pertuduhan itu dan memerintahkan tertuduh dipenjara 15 hari jika gagal membayar denda.Tertuduh didenda RM100 atau sehari penjara untuk pertuduhan pertama manakala pertuduhan kedua dia didenda RM700 atau dua minggu penjara. Lelaki itu membayar denda berkenaan.Bagi pertuduhan pertama, Travis Lee didakwa melakukan perbuatan kurang sopan dengan menunjukkan isyarat jari tengah kepada Padam Giri dengan tujuan membangkitkan kemarahan untuk mengganggu keamanan di sebuah pasar raya di Jalan Ampang di sini, pada pukul 9.30 malam, 16 April lepas.Pertuduhan dikemukakan mengikut Seksyen 14 Akta Kesalahan-kesalahan Kecil 1955, yang memperuntukkan hukuman denda maksimum RM100, jika sabit kesalahan.Lelaki itu juga didakwa tidak memakai pelitup muka di pasar raya berkenaan yang merupakan tempat dalam kawasan tempatan jangkitan yang bukan bertujuan untuk melakukan mana-mana perkara yang diperuntukkan di bawah Peraturan 17 Peraturan-peraturan Pencegahan dan Pengawalan Penyakit Berjangkit (Langkah-langkah di dalam Kawasan Tempatan Jangkitan) 2022.Kesalahan itu yang didakwa dilakukan pada masa dan tarikh yang sama boleh dihukum di bawah Peraturan 18(1) Peraturan-peraturan Pencegahan dan Pengawalan Penyakit Berjangkit 2022, yang jika disabitkan kesalahan boleh dikenakan denda maksimum RM1,000 atau penjara maksimum enam bulan atau kedua-duanya.Terdahulu, Peguam Jayananda Rao memohon hukuman ringan atas alasan anak guamnya yang bekerja di sebuah syarikat minyak dan gas baru sahaja bekerja di negara ini dan perlu menanggung tiga kakaknya yang berada di Kanada.

“Anak guam saya memohon maaf dan kesal atas tindakannya yang melulu itu serta berjanji tidak akan mengulanginya lagi,” katanya menambah ini merupakan kesalahan pertama tertuduh.Timbalan Pendakwa Raya Wardah Nasuha Safian memohon hukuman setimpal bagi memberi pengajaran kepada tertuduh.Pada 17 April lepas, tular sebuah video berdurasi 18 saat dimuat naik dua pemilik akaun TikTok memaparkan tindakan agresif lelaki itu terhadap pengawal keselamatan di pasar raya berkenaan.


Polis tahan suami isteri seludup mercun di Pasir Mas

KOTA BHARU, 26 April- Polis menahan sepasang suami isteri selepas disyaki menyeludup mercun dan bunga api bernilai RM17,660 menggunakan kereta jenis Proton Saga di Lebuhraya Pasir Mas-Rantau Panjang, dekat sini, malam tadi.Ketua Polis Daerah Pasir Mas, ACP Mohd Nasaruddin M Nasir berkata, polis peronda mengesan pasangan berumur 38 dan 42 tahun itu berdekatan lampu isyarat di Kampung Lati-Lubuk Jong kira-kira pukul 10.00 malam sebelum diarahkan berhenti untuk pemeriksaan.Beliau berkata ketika pemeriksaan di dalam kereta didapati ada puluhan bungkusan dan kotak berisi pelbagai jenis mercun dan bunga api di tempat duduk penumpang belakang dan but kereta."Kita dapati terdapat pelbagai jenis mercun dan bunga api di dalam kereta tersebut termasuk mercun bola, Sky Thunder, Cracker Ball, mercun mancis dan mercun papan.“Kesemua mercun itu disyaki diperoleh dengan cara menyeludup masuk dari negara jiran melalui pangkalan haram di Sungai Golok," katanya dalam satu kenyataan, hari ini.Mohd Nasaruddin berkata siasatan juga mendapati nombor plat kenderaan yang digunakan oleh suspek tidak didaftarkan.

"Kedua-dua suspek telah ditahan untuk siasatan lanjut di bawah Seksyen 8 Akta Bahan Letupan 1957. Keseluruhan nilai rampasan termasuk kenderaan jenis Proton Saga itu dianggarkan bernilai RM72,660," katanya.Beliau berkata kesemua mercun tersebut kemungkinan untuk pasaran di sekitar Kota Bharu kerana terdapat permintaan yang tinggi menjelang sambutan Aidilfitri tidak lama lagi.


Jurulatih renang dalang pengedaran 287kg syabu

BUKIT AMAN, 25 April - Sindiket penyeludupan dadah disyaki menggunakan laluan laut untuk membawa masuk 287 kilogram syabu bernilai RM10.3 juta, tumpas.Syabu yang dirampas dipercayai boleh digunakan oleh 1.4 juta penagih dadah.Menurut Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay, empat suspek lelaki berusia 25 hingga 29 tahun ditahan dalam empat serbuan berasingan di Puchong, Selangor dan Johor Bahru, Johor.

(Datuk Ayob Khan dalam sidang media di Bukit Aman hari ini)

"Modus operandi yang mereka gunakan ialah menyeludup masuk dadah dari negara jiran melalui jalan laut sebelum diseludup ke Lembah Klang.

"Dadah itu digunakan untuk diedar ke pasaran tempatan, Selangor dan Johor."Sindiket dikesan aktif sejak Januari lalu dan bekalan dadah turut diedarkan untuk pasaran tempatan di Selangor dan Johor," katanya dalam sidang media di Bukit Aman, hari ini.Hasil siasatan mendapati dalang utama sindiket merupakan jurulatih renang berusia 25 tahun.Dia ditahan bersama suspek kedua, seorang penganggur berusia 29 tahun di Puchong.


Lelaki tetak 4 ahli keluarga mengaku bersalah, dipenjara 15 tahun, lapan sebat

KOTA TINGGI, 26 APRIL- Seorang pemandu lori dijatuhi hukuman penjara 15 tahun dan lapan sebatan oleh Mahkamah Sesyen Kota Tinggi di sini, hari ini selepas mengaku bersalah atas empat pertuduhan mendatangkan cedera parah terhadap empat ahli keluarga pada 14 April lalu.Tertuduh, Mohd Hadi Hashim, 38, mengaku faham dan membuat pengakuan itu di hadapan Hakim Norsiah Ujang selepas pertuduhan dibacakan secara berasingan.Norsiah menjatuhkan hukuman 15 tahun penjara dengan dua sebatan bagi setiap pertuduhan dengan hukuman penjara yang dijalankan secara serentak bermula tarikh tangkapan pada 20 April lalu.Berdasarkan pertuduhan pertama, tertuduh didakwa mendatangkan cedera parah dengan menggunakan senjata parang panjang terhadap ibu mentuanya, Puasa Yasik, 57.Tertuduh juga didakwa melakukan kesalahan sama bagi pertuduhan lain membabitkan isterinya, Norwahida Rosli, 33; adik ipar perempuan, Norwadiha Rosli, 32, dan adik ipar lelaki, Mohamad Amirul Iskandar Kamaruzaman, 16.Kesemuan kesalahan didaka dilakukan di sebuah rumah di Jalan Siakap 5, Kampung Sedili Kecil di sini, pada 7.45 malam 14 April lalu.Pendakwaan dibuat mengikut Seksyen 326 Kanun Keseksaan (KK) dan dibacakan bersama mengikut Seksyen 326 (A) Kanun Keseksaan.Bagi kesalahan mengikut Seksyen 326 KK, ia memperuntukkan hukuman penjara maksimum 20 tahun dan denda atau sebat, jika sabit kesalahan.

(Pendakwaan dibuat mengikut Seksyen 326 Kanun Keseksaan (KK) dan dibacakan bersama mengikut Seksyen 326 (A) Kanun Keseksaan)

Untuk Seksyen 326 (A) KK pula boleh dihukum penjara bagi suatu tempoh dua kali ganda dari tempoh maksimum, jika sabit kesalahan.Pendakwaan dikendalikan Timbalan Pendakwa Raya Muhammad Irsyad Mardi, manakala tertuduh diwakili Nurshuhadah Mahzan dari Yayasan Bantuan Guaman Kebangsaan.Mengikut fakta kes, tertuduh didakwa mencederakan ibu mentua terlebih dahulu dengan menekup muka mangsa sebelum wanita itu berjaya melepaskan diri, namun tertuduh mengambil parang panjang berukuran 79 sentimeter dan menetak kepala mangsa.Tertuduh turut menyerang adik ipar perempuan yang cuba membantu ibu mentuanya dan kemudiannya tertuduh menyerang adik ipar lelakinya yang ketika itu cuba menghubungi pihak berkuasa sebelum menyerang isterinya yang bersembunyi di bilik, sebelum bertindak melarikan diri menggunakan kereta Honda Accord.Sementara itu, Nurshuhadah dalam hujah rayuannya, memaklumkan tertuduh memohon hukuman penjara diringankan dengan selain mahu hukuman berjalan serentak."Kejadian berkenaan dipercayai berpunca akibat tertuduh yang hilang pertimbangan kerana sering diasak ibu mentua berkaitan dengan wang berjumlah RM4,000."Akibat daripada keletihan kerana baharu pulang bekerja, tertuduh bertindak sedemikian yang mana merupakan perkara yang disesalinya sebelum menyerah diri secara sukarela di Ibu Pejabat Polis Daerah (IPD) Kulai pada 20 April lalu," katanya.Bagaimanapun, Muhammad Irsyad mewakili pendakwaan meminta agar mahkamah menjatuhkan hukuman setimpal terhadap tertuduh."ini keranaperkara itu membabitkan nyawa, selain faktor kepentingan awam yang lebih mustahak daripada kepentingan peribadi tertuduh," katanya.


Bawa muatan berlebihan: empat pemandu lori kargo am ditahan

KANGAR, 24 April- Jabatan Pengangkutan Jalan (JPJ) Negeri Perlis berjaya mengesan taktik pengusaha dan pemandu lori jenis Kargo Am yang membawa muatan berlebihan pada awal pagi.  Susulan itu, empat pemandu lori Kargo Am di tahan oleh Pasukan Unit Penguat kuasa Lebih Muatan (UPLM) JPJ Perlis awal pagi tadi.Pemeriksaan mendapati lori terbabit membawa muatan 800 beg simen secara berlebihan setelah lori-lori tersebut ditimbang dengan menggunakan Alat Timbang Mudah Alih.

( Pegawai Jabatan Pengangkutan Jalan (JPJ) Negeri Perlis sewaktu melakukan pemeriksaan malam tadi)

Pengarah JPJ Perlis, Fatimah Mohamed Ali Piah berkata, salah sebuah lori yang ditahan tidak mempunyai cukai jalan.  "Tindakan dibawah seksyen 57(1)(b)(vi) Akta Pengangkutan Awan Darat (APAD)2010 dan Kaedah 89 bagi kesalahan membawa muatan secara berlebihan dikenakan kepada pengusaha dan pemandu tersebut. Manakala seorang pengusaha dan pemandu lori turut dikenakan tindakan saman bagi kesalahan Lesen Kenderaan Motor dan Cukai Jalan tamat tempoh," katanya. Beliau memaklumkannya dalam satu kenyataan semasa mengetuai OPS Khas Kenderaan Perdagangan dan program bersahur bersama pegawai dan anggota Unit Risikan dan Unit Khas Penguat kuasa Lebih Muatan di Kangar.


Cuba samun dan pukul wanita warga asing guna kayu selepas gagal 'mengorat'

Kuala Lumpur, 23 April - Seorang lagi suspek yang dipercayai terbabit dalam kejadian cubaan samun di hadapan sebuah sekolah di Persiaran Dutamas, di sini, Khamis lalu, berjaya ditahan polis, hari ini.Ketua Polis Daerah Sentul Asisten Komisioner Beh Eng Lai berkata, lelaki berusia 34 tahun itu ditahan di kawasan Projek Perumahan Rakyat (PPR) Taman Beringin jam 11.20 pagi tadi."Dalam tangkapan itu, kami merampas kayu yang digunakan suspek untuk memukul mangsa."Hasil soal siasat dilakukan, suspek mengaku memukul mangsa menggunakan kayu selepas tindakannya 'mengorat' wanita itu tidak dilayan," katanya menerusi kenyataan, hari ini.

Menurutnya, mangsa bertindak merakam aksi kedua-dua lelaki tersebut dan menyebabkan lelaki itu tidak berpuas hati.Suspek cuba merampas telefon bimbit itu untuk memadamkan rakaman video berkenaan."Semakan dilakukan mendapati suspek mempunyai lima rekod jenayah dan dia akan direman esok untuk membantu siasatan," katanya.Semalam, polis berjaya menahan seorang penunggang motosikal yang dipercayai cuba menyamun wanita yang cedera dipukul dengan kayu di hadapan sekolah berkenaan.

(Kedua-dua suspek cuba 'mengorat' mangsa pada hari kejadian/FOTO Media sosial)

Beh dipetik berkata, lelaki berusia 32 tahun itu ditahan jam 3.30 petang di PPR Sri Aman, Jinjang Utara.Sebelum ini, kejadian yang berlaku jam 8.53 malam, Khamis lalu itu tular selepas wanita warga asing berusia 26 tahun terbabit memuat naik gambar dan video kejadian itu di Instagram.Kedua-dua suspek menaiki sebuah motosikal bernombor pendaftaran WB9352P terus beredar dari lokasi kejadian selepas pengawal keselamatan tersebut bertindak membantu mangsa.


Kafe jadi pusat hiburan, penjaga premis ditahan bantu siasatan

KUALA LUMPUR, 23 April- Seorang penjaga premis ditahan polis tengah malam tadi bagi membantu siasatan berhubung penyalahgunaan lesen perniagaan sebuah kafe yang menjalankan aktiviti pusat hiburan.Ketua Polis Daerah Brickfields, ACP Amihizam Abdul Shukor berkata, lelaki berumur 39 tahun itu ditahan dalam serbuan di kafe berkenaan di Jalan Tun Sambanthan 4 di sini, pada pukul 12.04 tengah malam.“Polis turut melakukan pemeriksaan ke atas lapan pelanggan dan dua pekerja lain warga tempatan terdiri daripada lapan lelaki dan dua perempuan selain membuat rampasan barang kes iaitu dua keping resit perniagaan, sebuah ‘mixer’, mikrofon dan sebuah komputer riba jenama Lenovo,” katanya dalam kenyataan hari ini.

Amihizam berkata kes berkenaan disiasat di bawah Seksyen 4 Akta Hiburan Wilayah Persekutuan 1992.Orang ramai yang mempunyai maklumat kegiatan seperti itu dan maklumat lain berkaitan jenayah boleh salurkan kepada Hotline Polis Brickfields menerusi talian 03-2297 9222, Hotline Polis Kuala Lumpur di talian 03-2115 9999 atau mana-mana balai polis yang berdekatan.


Mayat lelaki diikat rantai besi pada kerusi ditemukan di kawasan parkir

GEORGE TOWN, 23 April- Seorang lelaki warga Indonesia ditemukan mati dalam keadaan kaki kirinya diikat dengan rantai besi pada kerusi dan mayatnya ditemukan di kawasan parkir di sebuah apartmen di Jelutong semalam.Ketua Polis Daerah Timur Laut, ACP Soffian Santong berkata, mayat lelaki berumur 33 tahun itu ditemukan oleh penduduk di situ kira-kira pukul 5.40 petang dalam keadaan berlumuran darah di parkir tersebut, sebelum mereka menghubungi polis memaklumkan kejadian itu."Berdasarkan siasatan awal, mangsa bersama seorang lagi lelaki yang merupakan warga tempatan berusia 52 tahun menyewa sebuah unit apartmen di situ yang dijadikan inap desa sejak 13 April lepas, mereka datang dari Melaka."Menurut seorang penghantar makanan yang juga saksi, dia menghantar makanan ke inap desa itu setiap hari iaitu pada pukul 1.00 tengah hari dan 5.00 petang, dengan kali terakhir pada 5.00 petang semalam kepada seorang daripada lelaki tersebut," katanya ketika dihubungi di sini hari ini.Katanya mayat lelaki itu dihantar ke Hospital Pulau Pinang untuk dibedah siasat yang akan dijalankan Isnin ini dan polis masih menjalankan siasatan lanjut berhubung kejadian tersebut.Soffian berkata motif kejadian itu masih dalam siasatan dan pihak polis juga sedang giat mengesan lelaki yang tinggal dengan mangsa bagi membantu siasatan berhubung penemuan mayat tersebut.Katanya pemeriksaan dalam inap desa itu tidak menemui sebarang kesan pergaduhan atau pergelutan dan polis juga masih menyiasat tujuan mereka berada di Pulau Pinang.

Mayat lelaki warga Indonesia ditemukan dengan kaki kirinya diikat rantai besi di pekarangan tempat letak kereta, apartment Eastern Court, Jelutong, Pulau Pinang

"Polis menemukan pasport milik mangsa dan dia dipercayai datang dari Dumai, Indonesia pada 23 Mac lepas sebelum datang ke Pulau Pinang. Kami sedang kesan lelaki yang tinggal bersamanya untuk siasatan lanjut kerana kami percaya dia tahu berhubung kejadian ini," katanya.Menurutnya setakat ini polis klasifikasikan kes itu sebagai kematian mengejut sehingga menerima laporan bedah siasat bagi mengetahui punca sebenar mangsa mati.Terdahulu tular di media sosial mayat seorang lelaki berlumuran darah dengan keadaan kaki diikat dengan rantai besi pada kerusi dan mangsa dikatakan terjatuh dari tingkat lapan dengan kesan kecederaan di bahagian kepala serta badan.


Polis sahkan dua anggotanya dalam video tular dakwa lakukan kekerasan

SHAH ALAM, 23 April- Polis Selangor mengesahkan dua individu dalam sebuah video yang tular mendakwa pihaknya melakukan kekerasan semasa proses tangkapan ke atas seorang lelaki adalah anggota daripada Jabatan Siasatan Jenayah Ibu Pejabat Polis Kontinjen (IPK) itu.Ketua Jabatan Siasatan Jenayah Selangor SAC Baharudin Taib dalam kenyataan ringkas berkata anggotanya itu dalam proses membuat tangkapan ke atas seorang subjek yang merupakan seorang lelaki warga tempatan.Susulan itu, Baharudin meminta orang ramai atau saksi bebas yang melihat kejadian berkenaan untuk tampil membantu siasatan dengan menghubungi mana-mana balai polis yang berdekatan.

Baharudin mengulas perkara berkenaan susulan pihaknya mengesan satu klip video klip berdurasi 1.25 minit yang tular di media sosial Twitter mendakwa pihak polis melakukan kekerasan semasa proses tangkapan dilaksanakan.Katanya, pihaknya juga telah menjalankan siasatan terhadap kejadian berkenaan dan kes diklasifikasikan di bawah Seksyen 323 Kanun Keseksaan.


Aidilfitri: 1.4 juta kenderaan dijangka masuk ke Kedah

ALOR SETAR, 23 April- Sebanyak 1.4 juta kenderaan dijangka masuk ke Kedah menjelang hari raya Aidilfitri nanti.Jumlah itu bertambah lebih dua kali ganda berbanding sekitar 500,000 kenderaan pada tahun-tahun sebelum ini iaitu sebelum COVID- 19 melanda negara pada 2020.Ketua Jabatan Siasatan dan Penguatkuasaan Trafik (IPK) Kedah, Superintenden Mohd Mahiri Hussin berkata, 400 anggota Bahagian Siasatan dan Penguatkuasaan Trafik Daerah, akan ditugaskan bagi memastikan aliran trafik berjalan lancar.Selain itu, satu pasukan khas turut ditubuhkan untuk tugas pemantauan."Jadi kita telah tubuh satu 'team' yang dianggotai oleh seorang pegawai dan 10 anggota untuk memantau pengguna-pengguna jalan raya yang tak patuh peraturan dan kita akan ambil tindakan terhadap samseng jalan raya ni. Pasukan ni telah bermula tiga hari lalu dan sehingga selesai Ops Selamat kali ini," katanya.Beliau bercakap kepada pemberita selepas melancarkan Program Jelajah Op Selamat 18 PDRM bersama Petronas sempena sambutan Hari Raya Aidilfitri di Stesen Petronas Anak Bukit, Jalan Gunung Keriang, Alor Setar, pagi tadi.

(Superintenden Mohd Mahiri Hussin pada Program Jelajah Op Selamat 18 PDRM bersama Petronas di Stesen Petronas Anak Bukit, Jalan Gunung Keriang, Alor Setar/ FB Polis Kedah)

Dalam perkembangan lain, Mohd Mahiri memaklumkan sebanyak 33 buah motosikal disita dalam Op Samseng Jalanan di Jalan Batu 10, Gurun-Jeniang dan jalan Lencong Barat di Daerah Kuala Muda, Kedah malam tadi. Dalam operasi tersebut, seorang tukang rumah turut ditahan kerana menunggang motorsikal yang dilaporkan hilang di Butterworth, Pulau Pinang. Mohd Mahiri berkata, dalam operasi selama tujuh jam yang berakhir pukul 5 pagi itu, sebanyak 145 motosikal telah diperiksa.  Selain itu, sebanyak 139 saman telah dikeluarkan atas pelbagai kesalahan, antaranya tiada lesen memandu, memandu dibawah umur 16 tahun, cukai jalan dan insurans tamat tempoh, tiada penutup rantai, nombor pendaftaran dan cermin sisi tidak mengikut spesifikasi serta tidak patuh arahan polis. Seorang tukang rumah berusia 20 tahun turut ditahan kerana menunggang motosikal yang dilaporkan hilang dan disiasat dibawah Seksyen 379 A Kanun Keseksaan.  Sementara itu, dalam Op Samseng Jalanan di Jalan Kedondong Pokok Sena pula, dua penunggang motosikal termasuk seorang daripadanya pelajar sekolah berusia 14 tahun ditahan kerana menunggang secara merbahaya. "Saya nak ingatkanlah kepada penunggang-penunggang motosikal terutama kumpulan muda ni supaya patuhilah peraturan jalan raya, jangan terlbat dengan kes-kes rempit, ini memang membahayakan diri sendiri dan juga membahayakan pengguna jalan raya yang lain sebab kita tengok kemalangan maut ni banyak, yang meninggal ni kebanyakkannya penunggang motosikal," katanya.


Op Wawasan: PGA7 rampas pelbagai barangan seludup bernilai lebih RM7 juta

RANTAU PANJANG, 23 April- Batalion 7 Pasukan Gerakan Am (PGA7) merampas pelbagai barangan seludup bernilai lebih RM7 juta sepanjang 32 hari tempoh Op Wawasan dijalankan di sepanjang sempadan Malaysia-Thailand di Kelantan. Menurut Pegawai PGA7, Superintenden Azhari Nusi, sejak mengambil alih tugas kawalan sempadan pada 21 Mac lalu pihaknya telah merekodkan 137 kes dan rampasan berkait aktiviti penyeludupan.  "Barangan yang dirampas adalah minuman keras, rokok, barangan runcit dan makanan sejuk beku yang diseludup dari Thailand untuk memasuki pasaran negara ini. Barangan seludup seperti mercun turut banyak dirampas dengan melibatkan 16 serbuan dan 11 tangkapan dilakukan."Oleh itu, secara keseluruhan PGA7 berjaya merekodkan 137 kes dan rampasan dengan melibatkan penahanan 251 individu dengan jumlah rampasan pelbagai jenis barangan seludup dianggarkan berjumlah RM7,063,205.88," katanya.

(Pegawai PGA7, Superintenden Azhari Nusi (tengah) ketika sidang media malam tadi)

Beliau ditemui pemberita pada Majlis Berbuka Puasa bersama pegawai dan anggota dari Markas Taktikal Lubok Setol, Rantau Panjang, malam tadi.Menurutnya, sepanjang tempoh itu kes berkait Kementerian Kesihatan Malaysia (KKM) menjadi penyumbang tertinggi kepada nilai rampasan iaitu berjumlah RM2.09 juta. Diikuti penyumbang kedua nilai tertinggi rampasan berkait dengan polis berjumlah RM1.18 juta, Jabatan Perkhidmatan Kuarantin dan Pemeriksaan Malaysia RM1.17 juta dan Kastam RM1.09 juta.Dalam pada itu, beliau turut membuat lawatan ke beberapa pos dan sekatan jalan raya (SJR) sekitar Rantau Panjang bagi memantau penugasan pegawai dan anggota sepanjang bulan Ramadan.  Dalam perkembangan lain, beliau menjelaskan berkata berlaku peningkatan tangkapan pendatang asing tanpa izin (PATI) etnik Rohingya membabitkan tangkapan 73 lelaki dan 19 wanita dipercayai akibat pergolakan yang berlaku di Myanmar selain mencari peluang pekerjaan di Malaysia.  Katanya,PATI sanggup melepasi sempadan Sungai Golok dengan mengharungi pelbagai cabaran termasuk berada di kawasan gelap dan berpaya dalam tempoh yang lama sebelum diambil oleh tekong apabila mendapati keadaan selamat daripada pihak berkuasa.   Dalam tempoh sebulan terdapat 19 kes penahanan PATI berkenaan yang membabitkan kesalahan Akta Anti Pemerdagangan Orang dan Anti Penyeludupan Migran (ATIPSOM) 2007 serta kesalahan Akta Imigresen 1959/63.  Jelasnya, sindiket penyeludupan cuba mengelirukan pihak berkuasa dengan membawa PATI menggunakan kereta mewah.


Dua bot nelayan ditahan Maritim

IPOH, 23 April - Dua bot nelayan tempatan ditahan Agensi Penguatkuasaan Maritim Malaysia (Maritim) Negeri Perak pada kedudukan 6.5 batu nautika barat daya Tanjung Lomba-Lomba, muara Sungai Bernam, pagi semalam. Pengarah Maritim Negeri, Kepten Maritim Shahrizan Raman berkata, penahanan dilakukan selepas kedua-dua bot itu dikesan menjalankan aktiviti memukat di kawasan yang tidak dibenarkan."Siasatan awal yang dijalankan mendapati kedua-dua bot dikendalikan lima kru termasuk tekong warga tempatan berusia lingkungan 35 hingga 58 tahun. Pemeriksaan lanjut turut menemukan 270 kilogram ikan campur," katanya.

(Bot dikesan menjalankan aktiviti memukat di kawasan yang tidak dibenarkan)

Mereka turut dikesan menggunakan pukat tunda di kawasan kurang daripada 8.0 batu nautika dan disyaki telah melakukan kesalahan di bawah Akta Perikanan 1985, Seksyen 8 (b) kerana menggunakan pukat tunda di kawasan Zon A.  Kesemua mereka kemudian diiring ke jeti Pasukan Polis Marin Kampung Acheh untuk tindakan lanjut.


Polis Johor dan Jabatan Kastam Johor tahan lori bawa muatan minuman keras

JOHOR BAHRU, 22 April - Sebuah lori membawa muatan minuman keras disyaki tidak bercukai ditahan dalam satu kejadian di sekitar Iskandar Puteri.Turut ditahan seorang lelaki berusia sekitar 40-an.Ketua Polis Johor, Datuk Kamarul Zaman Mamat berkata pihaknya menghantar tiga unit kereta peronda selepas dihubungi pegawai kastam Jabatan Kastam Diraja Malaysia (JKDM) Johor untuk membantu menahan lori tersebut kerana disyaki membawa muatan tidak bercukai. Penguat kuasa kastam negeri itu sebelum itu juga terpaksa melepaskan beberapa das tembakan amaran selepas suspek enggan memberi kerjasama, serta memandu dalam keadaan merbahaya.

Kejadian mengejar kenderaan suspek berlaku sejauh 20 kilometer sebelum ditahan. Semakan rekod mendapati suspek mempunyai dua rekod kesalahan melibatkan jenayah dan dadah. Suspek direman selama 10 hari untuk tindakan lanjut.  Kes disiasat mengikut Seksyen 42 (1) Akta Pengangkutan Jalan 1987, Seksyen 39D Akta Senjata 1960, Seksyen 353 Kanun Keseksaan dan Seksyen 135 (1) (E) Akta Kastam 1967.


Beli pistol tiruan kerana hobi, juruteknik didenda RM2,000

KUALA LUMPUR, 22 April- Seorang juruteknik didenda RM2,000 oleh Mahkamah Majistret hari ini selepas mengaku bersalah memiliki pistol tiruan yang dibeli secara dalam talian, dua hari lepas.Majistret S. Mageswary menjatuhkan hukuman itu terhadap Abdul Rashid Shuhaimi, 29, dan memerintahkannya menjalani hukuman penjara sebulan sekiranya gagal membayar denda.Abdul Rashid membayar denda tersebut.Sebelum menjatuhkan hukuman, Mageswary menyoal tertuduh sebab dia membeli pistol itu dan Abdul Rashid menjawab: “Beli untuk hobi, sukan menembak”.Mageswary menasihatkan bapa kepada seorang anak itu agar mengikuti kursus menembak untuk mendapatkan lesen sekiranya berminat sukan itu, bukannya memiliki pistol tiruan. Abdul Rashid didakwa memiliki sepucuk pistol tiruan jenama GLOCK, sebuah kelopak warna hitam dan 128 butir peluru di sebuah rumah di Perumahan Rakyat Pantai Permai, Jalan Pantai Dalam, Brickfields di sini pada pukul 3.45 pagi, 20 April lepas. Pertuduhan mengikut Seksyen 36(1) Akta Senjata 1960 yang memperuntukkan hukuman penjara maksimum setahun atau denda maksimum RM5,000 atau kedua-duanya. Terdahulu, peguam Zolazrai Zolkapli mewakili Abdul Rashid merayu hukuman minimum kerana anak guamnya yang mempunyai pendapatan RM1,000 sebulan perlu menanggung isterinya yang tidak bekerja dan seorang anak berusia tujuh bulan.

"Anak guam saya membeli pistol itu di platform jualan dalam talian, jadi orang awam boleh membelinya bila-bila masa. Anak guam saya juga membeli senjata berkenaan hanya untuk permainan, bukan tujuan jenayah," kata peguam itu.Timbalan Pendakwa Raya Nur Shakila Mohd Shariff memohon hukuman setimpal bagi memberi pengajaran kepada tertuduh.


Wanita didakwa dera kanak-kanak pengsan di kandang tertuduh

GEORGE TOWN, 22 April- Prosiding Mahkamah Sesyen di sini hari ini dihentikan seketika selepas seorang wanita yang menghadapi pertuduhan kes mendera cucunya, rebah ketika berdiri di dalam kandang tertuduh semasa pertuduhan ke atasnya sedang dibacakan di hadapan hakim.Bagaimanapun selepas kira-kira lima minit, mahkamah bersambung semula sebaik sahaja tertuduh, Rosnah V.S. Mydin, 48, mula pulih dan keadaan kesihatannya diperiksa oleh seorang doktor yang secara kebetulan berada di dalam mahkamah sama.Rosnah, bagaimanapun mengaku tidak bersalah selepas pertuduhan dibacakan di hadapan Hakim Mazdi Badul Hamid.Menurut kertas pertuduhan, sebagai seorang yang mempunyai pemeliharaan terhadap kanak-kanak itu, Rosnah telah menganiaya cucunya sehingga menyebabkan dia mengalami kecederaan fizikal.Kesalahan itu didakwa dilakukan di sebuah kediaman di Flat Padang Tembak, daerah Timur Laut pada waktu siang bulan ini. Dia didakwa mengikut Seksyen 31(1)(a) Akta Kanak-Kanak 2001 dan boleh dihukum di bawah Seksyen 31(1) akta sama yang membawa hukuman denda tidak melebihi RM50,000 atau penjara tidak melebihi 20 tahun atau kedua-duanya sekali, jika sabit kesalahan.Kes dikendalikan Timbalan Pendakwa Raya, Wan Amira Ruzaini Wan Abdul Razak manakala tertuduh tidak diwakili peguam.

ROSNAH V.S. MYDIN mengaku tidak tidak bersalah atas dakwaan mendera kanak-kanak berusia lima tahun yang juga cucu lelakinya di Mahkamah Sesyen Georgetown, Pulau Pinang, hari ini

Mahkamah membenarkan tertuduh diikat jamin RM10,000 dengan seorang penjamin beserta tiga syarat tambahan iaitu perlu melaporkan diri di balai polis berdekatan setiap bulan sehingga perbicaraan selesai, menyerahkan pasport kepada mahkamah dan tidak dibenarkan mengganggu saksi perbicaraan.Mazdi menetapkan sebutan semula kes pada 30 Mei untuk serahan dokumen serta supaya tertuduh melantik peguam.


Keputusan kes bunuh CEO Cradle Fund 30 Mei

SHAH ALAM, 22 April- Keputusan sama ada Samirah Muzaffar dan dua remaja dibebaskan atau diperintah membela diri atas pertuduhan membunuh Ketua Pegawai Eksekutif (CEO) Cradle Fund Nazrin Hassan akan diketahui pada 30 Mei.Hakim Mahkamah Tinggi Datuk Ab Karim Ab Rahman menetapkan tarikh itu selepas mendengar hujah kedua-dua pihak pada akhir kes pendakwaan.“Terima kasih banyak semua, mahkamah tetapkan 30 Mei, Isnin pada sebelah petang jam 2.30,” katanya selepas mendengar hujahan selama empat hari bermula 7 April lepas.Pasukan pendakwaan dianggotai Timbalan Pendakwa Raya Mohd Asnawi Abu Hanipah, Tengku Intan Suraya Tengku Ismail dan Nur Sabrina Abu Bakar manakala pembelaan terdiri daripada peguam Tan Sri Muhammad Shafee Abdullah serta Rahmat Hazlan. Terdahulu, Tengku Intan Suraya berhujah teori ‘Stage Crime Scene’ atau kejadian yang diada-adakan seperti dinyatakan Pegawai Forensik Patologi Pusat Perubatan Universiti Malaya (PPUM) Dr Prashant Sanberker, saksi pendakwaan ke-50 (SP50), adalah berasas kerana ia disokong dengan penjelasan serta hasil penemuan ketika lawatan tempat kejadian.“Keterangan SP50 mengenai teori itu berdasarkan kepada penemuan dua bentuk yang berbeza di belakang badan simati iaitu ‘post mortem hypostasis’. Bentuk ini mengambil masa kosong hingga enam jam untuk wujud dan enam hingga 12 jam seterusnya untuk membolehkan bentuk ini menjadi kukuh.“Sekiranya mayat dialihkan, bentuk kedua akan mengikut bentuk yang pertama dan jika simati mati di atas lantai seperti dijumpai, hanya akan terdapat satu bentuk di bahagian belakang badan si mati,” katanya.Beliau berkata selain membuat pemerhatian terhadap gambar-gambar yang dibekalkan, SP50 turut melawat tempat kejadian pada 4 Oktober 2018.Sementara itu, Muhammad Shafee berhujah bahawa pihak pendakwaan secara konsisten membuat penegasan bahawa ia adalah ‘kejadian yang diada-adakan’ tetapi gagal untuk menghuraikan apa yang mereka maksudkan. “Sebagai contoh, adakah pihak pendakwaan mendakwa yang diada-adakan itu adalah untuk 'kemalangan' atau 'letupan telefon' dan dengan kekaburan ini, hujahan pihak pendakwaan mengenai 'kejadian yang diada-adakan' sepatutnya ditolak," katanya.Muhammad Shafee berkata saksi pendakwaan ke-33, Sjn Abdul Rahim Taha berkata semasa beliau menyoal Samirah, wanita itu memberitahunya yang dia tidak mendengar bunyi letupan.“Sekiranya Samirah ingin menutup pembunuhan dengan kemalangan atau ‘mengada-adakan’ kemalangan, Samirah akan berkata ‘Ya’ bahawa ada letupan. Malah, pada 15 Jun 2018 berita tentang kebakaran dan telefon meletup telah pun keluar di khalayak ramai,” katanya.

(Ketua Pegawai Eksekutif Cradle Fund, Nazrin Hassan)

Pada 14 Februari lepas, pihak pendakwaan menutup kes mereka selepas memanggil 57 saksi termasuk abang dan kakak si mati, Dr Abdul Aziz, Dr Malek Reedzwan dan Che Elainee, Pengarah Jabatan Bomba Kuala Lumpur Edwin Galan Anak Teruki, Pegawai Forensik Patologi Hospital Kuala Lumpur Dr Siew Sheue Feng, Dr Prashant Sanberker serta pengawal keselamatan kediaman si mati Raju Kumar Pandit.Perbicaraan bermula pada 6 September 2019.Samirah, 47, serta dua remaja lelaki masing-masing berusia 19 dan 16 tahun dan seorang warga Indonesia yang masih bebas Eka Wahyu Lestari didakwa membunuh Nazrin, 47, di sebuah rumah di Mutiara Damansara antara pukul 11.30 malam 13 Jun 2018 dan 4.00 pagi 14 Jun 2018.